Hruaitu Ṭha Lo Phun 7 - Chinland Today Media\nHruaitu Ṭha Lo Phun 7\nJanuary 13, 2013 10:51 am·0 comments\nHRUAITU THA LO PHUN 7\nBy Professor Kellerman\nLettu: Hre Mang\n(As quoted by Craig E. Johnson, Meeting the Ethical Challenges of leadership, p5)\n1) Tlinglo (Incompetent): Thuthluknak felfai a tikcu te ah tuah thei lo. Phurnak, titheinak le fimnak tlasam mi hruaitu. A tuldan vekin a tikcu caanah a tulmi dingfel thuthluknak tuah thei lo. Hruaitu si cu a duh ringring ih ziangvek dinhmun khalin adik maw, dik lo maw hruaitu sinak a ngah nak ding hrangah a tuah ding. Asinan hruaitu sinak ah a tling lo.\nTahthimnakah: International Olympic Committee president rak tuan dahtu, Juan Antonio (1961-2000). A kuthnuai ah leknak ah a teltu pawlin rittheih (drugs) an hman tikah siseh olympic tuanreltu pawl lakah diklonak, eiruknak a um tikah siseh a umsan men.\n2) Lungruh (Rigid): Ruahnak tha, thleng awknak duh lo, “mai thu te-te-sawh” tiah mai thu lawng a duhtu, midang ruahnak pekmi la duh lo, mai thu lawng a duhtu, thiltha hrangah thleng awknak khal duh lo, amah in a theihban lomi thiltha a um ding ti khal ruat duh lo, mi lungruh hruaitu. A tuahthatmi hnakin a hruaimi mipi hrangah thiltha tampi a khamsak, a dalmi a tam sawn theu.\nTahthimnak: Thabo Mbeki, president of South Africa (1999). HIV nathrik ihisin AIDS a suakmi asi ti a zum duhlo, si lam thiam pawlih hmuhsuakmi a lung duh lo ih HIV karhzai lo dingin khamnak pawl a tuah duh lo.\n3) Mahlemah uk awk thei lo (Intemperate):Midang uk duh duh ringring nan mahlemah a uk aw thei lotu hruaitu. Mai ruahnak, tongkam, le tuahnak ah mah le mah a uk aw thei lo tu, amah le mah a hman awknak, midang thawn a pehtlaihnak, a thuneihnak, canpualtha, le sumpai thilri pawl a hman nak ah amah le mah a uk aw thei lotu hruaitu. Hruaitu a tuan sungah thiltha a tuah mi hnakin a hruaimi mipi pawl hrangah thiltha a kham/dal mi a tam sawn theu.\nTahthimnak: Barry, Washing DC major (1979-1991). City mayor a tuan sungah eiruknak, diklo nak pawl a um san men. Culai fangfah amah cu rittheih si (drugs) a tuah ih an kaih hnu ah thawng inn sungah thla 6 sung an thlak.\n4) Ngawngtawh (Callous): Midang harsatnak le tul pawimawh ruatsak le theihthiamnak nei lo. Midang tulmi, duhmi, le duhthusam pawl cu mai hrang thatnak hlawknak ah hmang tahratin midang zawn ruahnak nei lo, pawisat nei lo hruaitu.\nTahthimnak: Leona Helmsley: Hotel manager. Kuttin bal men ruangah siseh thu pawimawh lo zet ruangah hnatuantu pawl suah (fire) the tu. A hminah “Mi siakkha siangpahrang nu” (The queen of mean) an timi.\n5) Dingfello (Corrupt): An hruaipi mipi pawl duhnak thatnak hnakin anmai bulpak duhnak thatnak thupi sawn ah an ret. Thuphan an per, mi an bum. Anmah lawng si loin an dungthlun, an kuthnuai hnatuan pawl tla cuvek thotho in an eiru, thuphan an per, thilsual tuah dingin an lung a rual theu.\nTahthimnak: William Aramony-former Chief of United Way of America. United Way pawlkom sumpai pawl kha a fala nu hrangah a hmangih inn a sansak, vacation fehnak, tvk ah mipi tangka a rak hmang. Cule a kuthnuai hnatuantu pa, financial officer pa in cu pawl cu a rak thuhsak theh. Neta ah an kaih ngah.\n6) Thleidan nei (Insular): Pawlkom sungah amai lamtang le mipi karlak ah rikham a tuah. Amai lamtang, mibur malte thatnak hrangah senpi vangtlang bunrua, canpualtha, thu le hla, sumpai le thilri pawl kha a hmang ringring. Mipi siatnak a nepsawn ah a ret ringring ih amah le amai lamtang pawl hlawknak thatnak humhim awknak cu thupi bikah a ret ringring. Thleidan a nei ringring ih lamtang bik a tuah ringring.\n7) Sual (evil): Hivek hruaitu ruangah mi tampi in an tuar ringring. A thuneihnak cu a mah duh lotu, a lamtangah a ruat lomi pohpoh siatsuahnak ah a hmang. A thuneihnak, senpi le pawlkom bungrua, canpualtha, sumpai le thilri pawl cu amah le amai lamtang pawl thatnak lalnak, thuneihnak hrangah a hmangih midang pawl parah harsatnak siatnak a thlenter ringring.\nTahthimnak: Foday Sankoh-Sierra Leon-(1991). Amai homi ralkap pawlin mawhnak nei lo mipi pawl, anmai lamtang ah an ruah lo mi pawl, mipi lak ihsin nunau an pawngsual, mipi an hrem, mi kut le ke tiang an tansak.\nThunet/bet: Mi zokhalin hruaimi le hruaitu kan nei cio. A tlunlam ih hruaitu thalo pa 7 lakah kanmah tel lo dingin Bawipa Pathian in in bawm cio hram seh! Pathian Thlarau ih a hruaimi, thuthluknak fate bik ihsin a tumbik tiangah, ziangthu poh khalah Pathian Thlarau ih hruaimi pawl cun a tlunlam ih “hruaitu tha lo” mizia le tuahnak pawl cu an hrial in a thianghlimmi thuthluknak thawn anmah le hruaimi mipi, mibur, pawlkom an hruai ding a si.\nPop Star Shakira Cu A Tlangval Hlun In A Cawh\nKaroly Takacs: Ruahsannak Huham Tarlangtu


Burma Ram Feh Dan Ding Part 110 - Chinland Today Media\nBurma Ram Feh Dan Ding Part 110\nSaya Van Kyi Kan Neih Lai Kan Van a Tha Tuk !\nKan dung June thla ih Shimla khua ih ka um lai ah India central Govt. ah cabinet minister lak betnak an nei ih cu tawk ih ka thinlung i tham zettu pakhat cu Central acozah ih minister tuan ding in kum 84 mi an lak luh kha a si.Cumi ve ten thu ka ruat ciam co.\nTuhlanah khal ah thu ka rak ruat ring ring ih democracy lamih kan feh ngai ngai ah cun kan Lai ram tithangso ding ah kan hotu hlun pawl ih bomnak kan la ding ka rat ti theu.Cumi lak ah Pu Lal Bik le Pu Sum Mang pawl an tel.Pu Lal Bik cun in thihsan zo.Pu Sum Mang cu tu tla ah mi pakhat cun zothim tlak bik ding ah nominate a tuah.Lungawi a um zet.\nHna kan tuan pi ding ah Pu Sum Mang cu a upa tuk thlang.Tu-ah kum 92 tal cu a si ding.Cunah cun ka hahiau zet nan anih cun Falam le Laithlang thanso nakah active zet cun in bom thei nawn lo ding.A si nan,Saya Van Kyi teh ti in ka rak ruat theu ih,a nih khal a upa tuk maw ka rak ti theu.Tui tum ih kum 84 mi ih India central a cozah ih minister ih an lak ka theih cun Saya Van Kyi cu kan hmang thei lai ding ti ka thei ih ka lung a awi tuk.Kan officer hlun dang,Pu Ngun Luai,Pu Ral Lian Sum le Lungbang suak officer upa dang tla kan nei lai ih ka hna a ngam koTui Delhi ih um,kum 83 ih upa Pu Tial Khal tla politic colh san a um lam lam hrih lo.!.\nSaya Van Kyi hi 1930 hrawng ih Locom khau ih suak a si ih,Burma independence a hmuh tikah kum 18 mi a si zo.Tlawng khal tha ten a rak kai.Independence ngah hnu kum 10 sung hrawng cu Mirang pawl ih tidantha pawl an runti lai ih cumi hmuah hmuah khal Saya Van Kyi cun a thei ih a pal thlang thluh.Cui tlun ah Rangoon university a that laiah degree a rak ngah ih cui tlun ah England tla ah ca zir in kan ram khal ah education dept. ah state level ih officer sang bik tiang a rak tuan zo.\nCui ruang ah,Falam ,Falam peng,Laimi pawl hmun le ram thansonak kan tuah nak ding ah tu ih kum 83 mi si lai Sayagyi hi a dam that tla cun kum 7 lai kan hmang thei lai ding.Falam thansonak ding ih ramdang ih si nan run kuat mi sum hmuahhmuah tla kan kil tir ding ih tha zet,him zet le dik zet ih in kil sak ih tlun ah sum thawh tu pawl khal nan ngaih a tha ding.Development khal ah idea tam pi in pe thei ding.\nFalam Museum Kan Tuah Ding\nKan dung ah Falam khua hmun ram a tha ko ti ka ngan ih,cui ruang ah khui tawk ah maw feet 100 le feet 100 ih kau hmun kan lai ding ih,cunah cun 30 feet by 30 feet,tuah 3 in museum kan sak ding.Cu vek tho tho in a kiang ah library kan tuah ding.\nMuseum ah cun khan ( room ) khat ah Rihli zuk,thlalang ih khuh,tidai vek tla um,mawi zet in kan tuah ding.Cule kan Lairam rak uk tu hmuah hmuah ih photo le an bio. tawi te English,Burmese le Lai tong in kan ngan ding.Vuantumawng,Za Hre Lian,Sawn Khaw Lian,Kap Cung Nung an tel thluh ding.\nKan Chin state ih hminthang bulpak thuhla maw ram thuhla vek tla a tel thluh ding.Hrang Thio le Con Bik pawl ih zuk,an thuanthu,an thla zuk tivek tla.Hi Falam museum le library hi kum 2020 ( 7 year plan ) ih theh thei kan tum ding.


KOHKIR THEIH NAWN SI LO MAW… (TRUE STORY) - Chinland Today Media\nJuly 23, 2009 7:29 am·2 comments\nBus ih ka tonak ding ahcun ka to fel zo ih, an Air Con hmanmi ruangih khawdai tuar thei lo pawl hrangih sin dingmi, puan hlum pa te an ret khal cu, kaih pharh ka tum zawk rero. Mawtaw mawngtu cun ‘Feh a cuu’ tiih theihternak dingah, tiin a mawtaw pawtpawt cu a vei hnih thum lai a ti awn zo. A totu ding pawl khal kan kim deuhthaw cun a lang. Mawtaw cu an vun nun ih, a cang hruthro tiah, nu pakhat, a nauhak kaih thawn manhlap zet in an hung lut ih, thawm an neih deuh ruangah an lam ka hei hawi duak. Cui nu naukai dung ih ka hmuh mi cun, ka mit a lak ih, ka lu her kir sal thei nawn lawn ka um.\n‘Antiquee Shooroom’ timi bawm var a khaiih, a kut khatlam in a mobile phone cangkang zet cu a kai. A hnipuan hruhmi cu a mankhung zet ko ding nan, a man lam hnakih, a hruh tu thawn a milawk zia le, a thianghlim zia lam sawn cun, ka lung i kuai sawn. A sam sen zikzik, a liang par ihsin rung liam thla cun, a nau rawl a khuh mawi tawk ciah. A manhlap ruangih rem felaw man lo, a sam hnok deuh rem dingih, a lu a vun her zawng ahcun, a sam karlak ihsin a mitmeng mawi ngaingai, kan khuahlan tongkam thiam pawl cun, ‘Khawkhat buai ter thei’ khawp ding awm cu a langih, a mithmul tuah cop mi si lo, rem thlerthli ih um cun, a mit mawinak a langkim ter sinsin khin ka thei. A manhlap ruangaih, a bangnak ruangah a si bik ding, thaw a vun lak zawng ih fiang ngaingai silo in a ha rual hmerhmi rung lang theu rak hmutu si cu a manhla zet.\nCu tiih ka rak zoh cuahco sung ahcun mawtaw cu a rak feh thok zo hi a rak si. Rei kan suak man lo, ka kiangih to tlangval cun a phone a vun kaiih, rei loah mawtaw cu ding dingin a vun ti. Mawtaw ihsin a tum cun keimah lawngin mi pahnih tonak ahcun ka to ih, biak ding nei lo ti cu, thu ka ruat rero ih, ka thuruah thaw lo zet karlah ahcun, ka thlangih to, ka vancung thaihliak cu zoh khawp thei lo hman ning la, a thupte ka zoh cu ka cawl thei cuang lo.\nLamzin a tha ih, km 120 hrang kan tlan hnuah, lakphak inn cu in kan cawl. Mawtaw ihsin ka vun tum cun, rawl dawr kau ngaingai hi a rak um ih, ka rilrawn le rawnlo lam khal ka ruat man lo, ka thinlung i kaptu bik, ka Singil cu mimei thup rero in, ka feh nan, ka hmu lo. Hiar lo zet cingin, ka rawlman ding hnakih khung sawn, kuak bawm khat ka leiih, kuak fawp pawl umnak dingih an tuah mi lam ah pheiin, cui ka veikhat hmuhmi fala thu cu ka va ruat ta.\nKan mawtaw in thawm a run neih cun, ‘E heu, in taan zik si maw a..a…’ tiin ka kuak fawh lai cu ka hlon ih, mawtaw lam cu ka pan. Mawtaw sung ka hung luh cun, keimah lawng in rak hngak a si ti ka fiang, in zoh duh ce ih, upat zohawk lam a bang lo, ka hmel a dang ih, ka vun rawng khal a dang, curuangah ‘Ziang ha maw a ti ih, a hlothlau zet a si hi’ ti vek ih in zoh khin ka thei awk. Ningzah dawn ah tiin, lei lam cu ka zoh ih, ka tonak hmun ka thlen cun… ka to nak ka palh maw si? Ka seat No. cu ka vun zoh sal ih, a dik fawn. A parih ka bag ret mi ka hun zoh bet, ka hmin fiang zet ih ka ngan mi, ‘Hniangsinpa’ ti cu a rak cuang kelkel fawn. Ka mang a bang, ka vancung thaihliap, ka thainu cuam le ka lei arsi cu, mitsing in ka tonak sangka te lam ahcun a rak it a si cu!!!\nPhuhrungaw zet cing le hiar thup fawn siin, lamzin naih lam sawntu ahcun ka taw cun a vun rem ve. A men lai hnakin a itthat lai mihmai cu, duhnung za le mi huatthu khal rel dah lo, sualnak neilo tuu fa no lamlam khi a tahthim. A mit a sing in ka kiangah a to nan, ka zoh rei ngam lo. Kan Bus tomi Air Con dai zet khal cu, ka hrang ahcun a hlum hluahhlo in ka theiih, tih ruang siloin, ka thlanhri cu a thupten a pawt ih, ka hmulthi khal a hung ding suangso. Mitsin bum ka tum nan, ka thei fawn lo, ka meng zikih, ka ning amahten a rak zak lala!!! Ka to dan khal a rem thei lo. Ka lu ret dan tiang khin a rem lo, a can len ka lu cu rit deuh vek in ka theiih, khawhlum ruang silo in, ka thlanhri cu a rung luang theu. Ka pum vek na zikzik khin ka thei nan, ka dailen a suak fawn lo. To dan ding ka thiam lo ih, ka meng ngam fawn lo, ka siing ngam ngaingai fawn lo, a har ka ti thup ih, nuam a ti thotho lala fawn!!! Ka mang a bang!!!\nKan inn dingih an ret cia mi tidai dai zet cu kut khur hlohhlawn ka hei la ih, a sin ong in, ka dang ro zik vek ih ka theih cu ka vun ciah. Umzia a nei lo. Ka thaw vek khal a sam zikzik khin ka theiaw… a..a…a… a cang thei lo ding, ‘Hniangsinpa na si si’ tiin ka hnemaw tum nan, ka ti thei lo, ka hlawhsam fel!!!\nNazi 3 sung to bet lai ding kan siih, ka huphurhnak zet cingin, ka hiar nan, kan tum ram kan thleng ding ka phang phah fawn. Zing khua a hung vang thlang ih, ka ihthah lo ruangih ka mit kham themthem ka vun nuai phah ih ka her aw cun, ka kiangih to cu a rak meng zo ti ka thei suak. Biak maw tha ding? Biak lo? Tiih ka thinlung sualaw thup rero cu a har ka ti pam.\nKan mawtaw cun ka thinlung i theihpi loin, a tum ram cu a thleng cuahco thlang ih, thil dang ruah a tul thlang. Phuhrung aw zet cingin, ka bag te pai cu ka vun ong ih, ka passport cu vun la in, ka Visa a fel le fello cu ka vun zoh. “Kha, Chinese na si lo ti?” tiih ka theih zo hmuahhmuah lakih aw mawi le fiang, no fawn cu ka kiang ihsin a ra suak!!! Cui aw cu ka hna in a thei ih, a sung mu ril ah kai, ka thitha ah lut tahrat in, ka theihnak thazam cu a fan ih, ka pum khal hung khal un-o khin ka thei. A mawi ti lawng a si lo!!! Keiih tongkam hin a sim fiang ban lo sawn a si. “Aw…” ti lawng in ka sawn. Cu tiih ka lam hawi ih a tong ka hei zoh cun maw, a mawinak ka hmu fiang sinsin. A hmai hlum si lo, sawl vun ti ciamco ding si fawn lo le a hnih zawng ih a biangsum khuar cu, hmu vet u umsehla, zo in so maw mawi ti lo dingih, sersiamtu thangthat lo ding!!! Sau sawn ih vun sawn ka duh, “Si e, kei cu Foreigner cit ka si, nang teh? Na hmin in sim thei kemmaw? Ka hmin cu … cu mi kha mi ka si” vun ti ka duh nan, ka cahnak tha neihmi le ka ngamnak in a tlin lo.\nMawtaw a dingih, khat lam ral kai phahih, Immigration pawl hnen kan Visa pawl kan hmuh hnu cun, kan mawtaw cun khatlam ral a rak kai zo ih, kan luh kim hngakin a rak ding renren cia. Mawtaw sung kan hung lut ih, tonak kan remfel hnu cun, ka ningzah theinak hmuahhmuah hlon ih hei biak ka tum nan, ka tlin hrih lo. “E heu, ka mualpho siava a si hi” ti thup aw rero in, cui kan to mi mawtaw in in thlen thei tawk hmun kan thlen cun, mai phur cio la in, mai pan ding mualmual pan ih thenawk theh a hun cu cuh!!! Ka ruat ngam lo nan, ka kai ding thei fawn lo!!! Ka mitthli a hal lo nan, ka dang i hnawhkhattu um vek khin ka thei. A har ka ti fualfo pam.\nTaxi ka vun la ih, ka thlennak ding Hotel khal thei mumal loin, Taxi sung ka luh hnu ah, a Driver cu Hotel man olbik ih i ret dingin ka fial. Thudang ka ruat lo ih, ka ruahmi bik khal ka theithiam lo. Ziang ka ruat ka theihawk lo vek in, ziang ka ruatlo ti khal ka thei fawnlo. Taxi man kan pekfel awk hnu ah, sangka ongin, ka ban pawl ka vun khai zik maw tiah… ce le heu, ka hmuitin, ka colhnak, ka duhthusam fala kha ka hmai ahcun a rak feh ka hei hmu!!!\nTui tum cu, a can tawk cang kung, mi ram veikhat thlennak a sip am si, in kaih khallen phisin awkdan a um mai ding, tiih ruat phah in, ka hmaiih feh cu ka hei man ih, “Hi… I am Hniangsinpa” ti phahin ka kut cu amah cibai dingin ka hei suah ih, i cibai ve mai dingah ka neih na, ka tong khal theilo khi a bang, a feh kel in a feh ih, zoh khal zoh lo. ‘E e e… ka ti laklawh, ti lawlaw kung’ tiin ka theinak hmuahhmuah cu ka sawm khawm ih, a hmaisa ih ka tong hnakih ring le cang sawn in, “Hi, I am Hniangsinpa” tiin, ka kut cu a lam hawiin ka hei suah lala. Cu tik lawmmam ahcun, “I am Christine” ti phahin ka kut cu dim ten a run dai. ‘Aw… a kut nem niakni le no nal zet in ka Laipa’i kut, lo samnak ih hman mi a vun dai cun maw… ka tuar thei lo’.\nAla ha… ziangtik ahkhan ha maw, ka ningzahnak ka hngilh khal ka thei aw nawn lo. “So… na phone number i sim thei kemmaw?” ka hei ti bet ih, ka lam hawi cuang loin, “Ziang hrangah maw na ti ding?” i rak tiih, kei khal cun,tit a cengceng tiin, “Aw, hi ramih ka hmel theih hmaisakbik na siih, cunah kan rualawk kei cu” tiin ka rak sawn. A number i pek duh cuanglo ahcun, “Please in, in sim hram aw…” ka vun ti bet lawlaw ih, “006…..” tiih a number sim cun, ka rak ralring lo ti ka thei suak aw sal ih, ka zal ihsin pen le cahlap ka vun phawrhih, sim bet sal dingih ka dilnak cu, i zangfah a si cek kei cu, i run sim sal. Cutin, kan lamzin ka thenawk ih, keikhal Hotel man olbik ahcun lutin, room ka lak hnu ah, dai bualin, ka vun thleng aw ih, ‘lenglam thli hawp phah in’ tiin ka suakih, ka kuak bawm le ka meitek le ka sum neihmi mallai thawn ka suak.\nEiin zuarnak hmun lam ka pan ih, an eiin neihmi an hmin ka theih lo ruangah, ka kut ih va khih phah copcop ih, ka pum ti puar thei awm tawkfang cu ka ei ngah thei. ‘Pumte puar, hna te ngam’ an ti theu vek in, cu tiih ka puar hnu cun, phone umnak lam ka pan ih, ka phone number neih thar mi cu ka hei hmet. A ring-aw cem theh, sawn tu an um lo. Ka ti sal rero nan, a rak kaitu an um thei lo. Ka beidawngin, ka thlennak lam panin ka suak sal.\nCu tiih ka tuah dingmi ka tawlrel sung ni 4 rori ka phone number neih tharmi ka ko rero cingih sawntu ka neih lo hnu ah, a ni 4 zanlam ahcun, beidawng cingin ka vun hmet tento sal ih, “Hello, zo si?” tiih ka theih hiar bik aw ka vun theih tluk ih, ka lungphu ran ni ka thei nawn lo ding!!! Ka tong suak lohli thei lo ruangah, phone cu a retaw lala. Ka zuamnak sawmkhawm in, ka hei hmet salih, a kelin in rak sawn, kei khal in, “in thei lai maw, ham dung zarh ih Bus kan to tlan kha?” ka hei tiih, “Aw, ziang pawimawh um maw?” in rak ti cun, sawn lawk ding dan ka thiam lo in, “Ka … ka … ih … ih.. zianglo… Coffee in tlan na man kem?” ka hei ti thei hram. “Ziang ruangah, ziang hrangah?” in rak tiih, “Ih … kan kawmaw ve pei cu, hmeltheih ka nei fawn lo” tiin ka rak sawn, rei tawkfang a colh hnu ah, “Uhm.. kei cu HSBC Bank ih hnatuan ka siih, thaisun zanlam nazi 1:00 – 1:45 tiang sun colh ka nei ding, na duhlen kan zung kiangah in rak hngak aw…” tiih i rak sawn cu, ka lungawi tuknak ah ka thim mupmo in ka thei aw. “Aw, na liksa in pe thei kem” hei ti phahih, ka phone cangkang tuk lemlo cu vun hmet in, a liksa ngan nak ding hrang ka rak ralring cia. A liksa simmi cu ka fiang le fiang lo ti hnget dingin ka heir el ih, a rak dik!!!\nA thaisun ahcun, ka hnipuan neih hmuahhmuah lak ih mawi ka ti bik mi le tha bik ih ka theih mi ka hruh ih, liksa in pekmi lam pan cun Taxi ka hlang ih, ka feh. Harlo ten ka tumnak hmun cu ka thleng ih, Christine khal a rak um zo. Coffee dawt ahcun kan lut ih, ka vun cah tum nan, na in duh ding len nangmai hrang lawng cah aw” i rak ti ruangah, kei mai hrang lawng cah ih a man ka pek hnu ah, ka khuat cu cawiin, Christine hmaiih tonak ahcun ka va kir.\nKa hmin ngai le ziang ruangah cui ram ah ka feh ti i vun suh cun, thudik ka rel duhnak in i neh lo, thudik ka rel ahcun ka tawn nawn lo ka phang a si ding, a mawinak le duhnunnak, ka duhnak pawl cun, ka thudik rel duhnak cu i hlon sak ih, “Training kai ding in ka ra” ka vun ti cun, danglam deuh le cangkang deuh in i zoh ding hmang ka ti nan, a hmuihmai ah zianghman danglamnak a suahpi lo. Ka mang a bangih, ka thlanhri cun i bual ciar theh zo. Rel ding ka tlasam fawn, ka can neihmi sun a mal fawn!!! Tuahawk ding ka theilo cun, “Himi thehah, Customer Care thlathum hrang kai cih duh in ka ra” ka vun ti bet thei hram.\nCui ka tongkam cun ka ruah le beisei ban lo in, Christine mithmaiah danglamnak a thlen ta riai!!! “Sound interesting” i rak ti cu!!! A va sunglawi so. “Customer Care kam hi ka ngaisan zawng a siih, na hril fuh zet, cumi kai bang awla, ziang hrang na hmang ding?” tiin thusuhnak dang a run nei sal. “Kan ramah Dawr siava te kan nei veih, cumi cu ka nu le pa in an hngak theu. Himi ka zir theh cun, sumdawnnak lam tuah ve ka beisei ih, cunah a si”. tiin ka thuphan per mi cu ka vun khuh mawi bet. Ka ti fuh ka ti aw ve zet. A can a kim a si ding, a nazi a vun zoh duak ih, cuisin “Asile, tawnawknak cantha kan neiih, ka lungawi” tiin a tonak ihsin a tho zik ih, “Malten, ka lo tawng thei sal kem?” tiin ka vun duhham bet. “Zaangfahten i rak phone nawn hlah aw” ti in i sawn ih, sangka lam pan in a suak. Ka thinlung a sualaw, ka mang a bang, din ding maw to ding ha a si khal ka thei lo.\n“Excuse me, hmaizarh ah tlawngkai ninga, zanlam nazi 5:15 ah hinah kan tawngaw dingih, zanriah kan ei tlang pei cu” ti tongkam sangka kiang ihsin a rung suak cu, ka zuang zik zuakzo khin ka thei aw. Ka theinak hmuahhmuah sup thup in, ka lungkim tinak ah, ka kut vorhlam cu ka hei thlir ih, anih khal in, ‘Asile’ tinak a si bik ding, a kut no le mawi zet cu a run thlir ve. A hmaizarh thleng ding cu hngakhlap in ka um ih, ka tuahding tam sawn khal ka hngilh zik can a tam. Ni khal a rei duh ce in ka thei. Ka phone thei lo ih, ka phone ngam fawnlo. Kan tiamawk ni thlennak dingah, nazi 43 lawng a um ti ahcun, ka vanzam ticket ka zoh ih, nazi 8 sungih vanzam kerawn thleng ding ka si ka theih cun, ka leitlun a cem. Kohkir a theih fawn si lo. Christine ka hmuh theinak ding can cu ka thleng ban nawn lo a si hi!!! Ti thei aw in, phur lo zet cing cun, ka phur ka tuah ih, ka ram hniangte pan ding cun ka karbak rem phah in vanzam ke rawn lam ka pan a tul….\non July 23, 2009 at 9:18 am\nPacang ti ta cengmang na airticket ani na thawn mai lo pi..\non November 9, 2009 at 6:43 am\npacang khalin fala nonal cu an duh ringring thotho a sihi… ti ngaihnak a umlo


Jesuh ih nau le pawl (sim tu - Rev. Fr. Joseph Ro Nei Thang) July 30, 2021 | Radio Veritas Asia\nJesuh ih nau le pawl (sim tu - Rev. Fr. Joseph Ro Nei Thang) July 30, 2021\nJesuh ih nau le pawl\nThuthangtha sim tu - Rev. Fr. Joseph Ro Nei Thang\nSiarding: Lv 23: 1. 4-11. 15-16. 27. 34b-37/ Ps 81: 3-6. 10-11(2)/ Mt 13: 54-58\nRadio Veritas Asia Falam Chin service ah leitlun hmun tinkip ihsin thlarau rawl a zawh ringringtu Bawi Khrih ah duhdawt zetmi nu le pa, u le nau pawl, “kan Bawipa Jesuh Khrih ih zaangfah lainatnak, Pa Pathian ih duhdawtnak le Thlarau Thianghlim ih pumkhat sinak cu nan zate thawn um sehlaw” tiah cibai ka run lo buk hai. Tuihni cu 2021, July thla ni 30, caankeel kaar 17 nak, Tlawngkai ni nga ni asi. Cun July thla ni 30 cu St Peter Chrysologus ih puaini tla asi. Tuihni ih kan siar dingmi Pathian ih ttongkam pawl cu Puithiam hnattuan 23:1, 4-11, 15-16, 27, 34-37 tiang le Mt 13:54-58 tiang pawl tla ansi pei. Tuihni ih kan ruah khawm tlang dingmi cu “Jesuh ih nau pawl” tiah asi pei.\nTuihni ih kan siarmi Thuthang ttha hi siar sal uhsi. Mt 13:54-58 tiangah Jesuh cu a khua ah a tlung. Cule an sinakok ah mipi pawl thu a zirh hai ih a thu a theitu pawl cun an mang a bang ngaingai “hi bangtuk fimnak hi khuitawkinso a ngah” tiah an sut aw. “Hi bangtuk mangbangza hi ziangtinso a tuah thei? Lettama fapa asilo maw? Mary kha a nu asilo maw? James, Joseph, Simon le Judas te kha a nau le ansi lo maw? A far le tla hitawk ah an um ttheh asilo maw? Khuitawkinso hi bangtuk hi a ngah” tiah anti. Cuti cun Jesuh cu an hnong. Jesuh in an hnenah “Prophet cu amah suahnak khua le innsang siarlo hmundang ahcun upatnak a tong asi” tiah ati. Zumnak an neihlo ruangah mangbangza tampi a tuahlo” tiah asi.\nU le nau pawl, Bawinu Mary in Bawipa Jesuh siarlo fapa dang a nei asi tiah Kohhran dang pawlin a tuih kan siarmi Bible catlangte thawn in do ttheu, in kap ttheu asi. Kan Catholic Kohhran khalin “Bawipa Jesuh in suahpi unau dang a neilo. Bawinu Mary in Bawipa Jesuh siarlo fapa khal siseh, fanu khal siseh a neilo asi” tiah kan rak ti cio ve. Curuang ah Jesuh ih nau le pawl tiah hi tuihni ah ruat khawm uhsi. Ziangahtile Mt 13:55-56 sungah “Hi bangtuk mangbangza hi ziangtinso a tuah thei? Lettama fapa asilo maw? Mary kha a nu asilo maw? James, Joseph, Simon le Judas te kha a nau le ansi lo maw? A far le tla hitawk ah an um ttheh asilo maw?” tiah a um fawn. El thei le asi fawnlo. Ziangtin si thlang himi Bible catlang cu! tiah kan rak ti cio ding; mihrekkhat cun kan don tla a har ding.\nU le nau pawl, hmaisabik ah kan thei a ttul zetmi cu Bawipa Jesuh in suahpi unau dang a neilo. John 19:25 ah “Jesuh ih thinglamtah kiang ahcun a Nu le a nu ih naunu le Clopas ih nupi Mary le Mary Magdalene pawl an ding” tiah kan hmu. Thianglamtah kiangah Mary pathum an ding tiah kan ti thei. Bawipa Jesuh ih nu Mary, Clopas ih nupi Mary le Magdalene khua ih Mary pawl ansi. Clopas ih nupi Mary cu Jesuh ih nu Mary thawn unau ansi tiah a ti asi. John 19:25 ah Bawinu Mary ih naunu a ti asi. Mt 27:56 ah “Cuih nunau lakah cun Mary Magdalene, James le Joseph ih nu Mary le Zebedi nupi tla an tel” tiah kan hmu lala. James le Joseph te ih pa Clopas asi. Curuangah Clopas le Bawinu Mary ih naunu Mary te in James le Joseph te an nei asi. Curuangah James le Joseph te cu Bawipa Jesuh thawn first cousin (tawin kwe) ansi ti kha a lang fiang. Pupa pawlih zumnak cauk sungah Simon le Judas te tla Bawipa Jesus ih winkwe (cousin) unau pawl ansi tiah in zirh asi.\nKan thei ttulmi cu Bible ih Thukam thar cu Greek ttong thawn an ngan asi. Matthew in hmaisa ah Aramaic thawn a ngan dah nain neta ah Greek ttong thawn a ngan sal asi tiah kan hmu thei. Greek ttongfang “adelphos” timi cu nu le pa ih sungsuak unau tla ansi thei, cousin unau tla ansi thei, cun mah ih tuu le pawl tla ansi thei asi. Abraham in tupa Lot a nei asi. Hmun khat in an um tlang nain ttilva lam ahcun bulpak in an nei fingfing. Abraham hi Bawipa in thluasuah a pekih ttilva lamah a lian zet, ttilva tampi a nei. Lot in tla ttilva tampi a nei ve ih an ttilva khaltu pawl hi an hau awk phahphah ttheu, ziangahtile an ttilva pawl hrangah hrampi khopkham in a umlo ruangah asibik. Cumi cu Abraham in a thei tikah Lot hnenah “unau kan siih na minung pawl le ka minung pawl hi to aw rero ding ansi lo. Kan tthen aw sawn pei” tiah a ti asi. Abraham in a tupa Lot hi Semtirnak 13:8 ah “unau kan si” tiah ati asi. Falam Bible ah “sungkhat kan si” tiah an let. Mah ih tupa khal unau timi Greek ttong in Adelphos kha an hmang asi.\nMah ih hnattuanpi tla cu unau tiah kawh asi ttheu. Paul in a hnattuanpitu Timothy kha unau tiah a ko asi. 2Korin 1:1 ah “Pathian lungkimnak in hrilmi Khrih Jesuh ih tirhthlah keimah Paul le kan unau Timothy in Korin khua ih ummi Pathian Kohhran le Akhaia peng khuazakipih a ummi mithianghlim hmuahhmuah nan hnenah ca ka lo kuat” tih a asi. Bawipa Jesuh in zumtu hmuahhmuah cu unau kan si asi tiah Mt 23:8 ah in zirh. Bawipa Jesuh in suahpi unau a neilo lo ruangah thinglamtah parah an tar lai ah a nu hi John ih hnenah a aap ta asi. Suahpi unau a neih ahcun midang ih hnenah a aap lamlam lo ding asi ti kha thluak a neimi hmuahhmuah in ruat thei asi.\nBawipa Jesuh ih unau pawl cu Pathian ih duhnak a tuah suaktu pawl hi ansi. Mk 3:31-35 ah “Jesuh ih nu le a nau le pawl an ra. Inn lengah an dingih inn sungah mi an vun tirh. A kiangah mi tampi an rak to ih annih in ‘zohnik, na nu le na naupa pawl le na farnu pawl leeng ah an um, nangmah an lo poi’ tiah anti. Cutikah Jesuh in ‘zoso ka nu asi? Ka nau le tla cu zosi ansi?’ tiah ati. A kiangkap ih a totu mipi pawl khih zoh phahin ‘hinah ka nu le ka naule tla an umko asi. Zokhalsisehla Pathian ih duhnak a tuahtu hmuahhmuah cu ka unau, ka farnu le ka nu ansi’ tiah a sawn tiah kan hmu thei.\nU le nau pawl, nang le kei tla Jesuh ih unau kan si thei. Jesuh ih unau na si deuh maw? Jesuh ih unau na si duh ngaingai maw? Pathian ih duhnak tuah suak awla Bawipa Jesuh ih unau ngaingai na cang ding asi,,,aamah khan. Bawipa nih fiang tein le dik tak asim zo. Zokhal Pathian ih duhnak a tuahtu poh cu Bawipa ih unau pawl ansi.\nBawipa ih unau ngaingai kan si theinak dingah Bawipa nih thluasuah in run pe hram seh. Amen.\nHerod ih Tihnak (sim tu Rev. Fr. Peter Zin) July 31, 2021\nMartha ih zumnak (sim tu - Rev. Fr. Dominic Thawm Hlei Hnin) July 29, 2021\nThuh mi Hlawn thil kan si (sim tu - Rev. Fr. Lucas Tha Ling Sum) July 28, 2021\nThatnak le thatlonak an um tlang ruangah thatlonak cu ziangtin kan neh thei ding (July 27, 2021)


THLAWSUAH DAWTTHUM - Hre Mang\nThlawsuah co, thlawsuahmi nuam zetin cen, le thlawsuah nuam zetin cenmi in midang lungawi ter nawmter hi thlawsuah famkim asi.\nNun hi Pathian thlawsuah, leitlun ah caan tawite kan neih mi asi. A TU caan kan neihmi hi Pathian laksawng asi. Sersiammi ziangkim hi, kan neihmi, theihmi, pehtlaihmi, ti theimi, ziangtkim thiltha hmuahhmuah hi Pathian hnen ihsin kan ngah mi an si. Thlawsuah comi nei loin milai zohman an um lo. Anmah le tawkten mi zocio khal an lungawipi dingmi le nuam zetin an cen dingmi thlawsuah Pathian in a pek cio asi. Thlawsuah siar thiam uhsi.\n2) Thlawsuah comi nuam zetin cen:\nThlawsuah comi nuam le lungawi zetin cen, nawmpi hi Pathian thlawsuah asi. Khrih ah Pathian thawn pehzawm awknak, tikcu caan- atu caan, nupi pasal, insang, nulepa, sungle khat, hrin le hram, miphun, khua le ram, rualpi, pawlkompi, pehtlaihmi milai, thil le ri, neihmi theih mi, tvp a zaten lungawi le nuam zetin kan cen dingah Pathian thlawsuah an si. Cutin cen tikah thlawsuah in pe tu hnenah catbanglo lungawinak thawn nuam zetin cen ding kan si. Kan neih lomi, theih lomi, le ti thei lo mi parah siseh midang in an neihmi neih lomi, tuahmi, le tuah lomi parah siseh, dinhmun pakhatkhat parah siseh, dunglam le hmailam tikcu ah a thleng zomi le thleng lai dingmi ruangah khawruah har, thin nuam lo in lungawinak hlohter rero hi mi milai ih atnak bik pakhat asi. Bawipa ah thlawsuah ziangkim nuam in cen uhsi.\n3) Thawlsuah comi cenmi thawn midang lungawiter:\nMilai hnenah Pathian in thlawsuah in pek tikah kanmah te nuamcen men dingah siloin kan kiangkap, kanmah thawn a pehtlaihmi le kanhman hmangin Pathian in thlawsuah a pekduhmi pawl hnenah Pathian duhdawt zangfah lainatnak thlawsuah a luansuahnak ding hrangah asi. Zumtu pawl cu Khrih ih tasak peng kan sivekin Khrih ih mit, kut, ke, kaa, si in Khrih ai-aw, palai si in midang in kanmai nun, thlawsuah comi ihsin Pathian an theih thei nak ding hrangah thlawsuah luansuaknak sidingmi kan si.\nPathian thlawsuah na comi siar thiam awla, nuam le lungawi sopar ten cen aw. Cutin nangmah ihsin Pathian thlawsuah midang hnenah luangsuak vivo hram seh!\nBawipa Pathian in thlawsuah famkim, dawtthum in lo thlawsuah hram seh!


Covid 19 Natnak Lakin Fimkhur Ṭulbik Le Cinkeng Ringring Dingmi Thil Phun ( 5 ) – Vapual Auaw\nAugust 28, 2020 vapual auaw Catlang & Thu Ṭha 0\nCovid 19 natnak cu thla 8 sunglai a rei zo nan, tuini tiang rehfel ti a um hrih lo ih a nathrik thahnak sii khal a suak hrih lo. Russia in a khamnak sii kan tuahsuak a timi khal a aupi kungko rero nan , a ramsung mipi hman pe thei hrih lo a si ih natnak cu leitlun ah a darh deuhdeuh. Himi ah sii siloin mahte kilhimawk dan le ralrin dan ṭha tuk a um ih cingkeng ringring aw.\n1.Kut faiten kholh aw – Kan theih depdep zomi a si ih a takin kan tuah rori ṭulmi khal a si. Lenglam na um lawngah siloin Inn ih na um ringring khalah tangka tham theu na si cu kut faiten kholh a ṭulnak san a si. Thil na ei ding , na mit , na hnar lole na kaa na tham ding tinten na kut faiten kholh hmaisa ringring aw. Satpia thawn kut kholh khalah a malbik vei 30 tal siar ih kholh thei ding ti a si. Ziangruangah ti asile nat kainak bik pakhat cu kut in tangsa peng dangah a si.\n2.Mask bun aw – Midang zohrang khal a si lo ih nangmai hrang rori a si. Leng na suah ding tinten na hnar le kaa hup an ṭul ruangah mask bun ringring aw. Mask bun in za ah za nat lut ding a kham felfai tinak a si lo nan, nat lut ding tamzet, olsam tukih suanawk thei dan cu a kham rori tiah an hmu fel zo. Curuangah leng na suah cun mask bun ringring aw.\n3.Duhduh in mit ,hnar le kaa tham hlah – Covid 19 kainak bik cu mit ,hnar le kaa tiah hmuhsuah a si ih kut kholh fai loin mit , hnar le kaa tham tikah nathrik cu sunglam ih lut cih hngal a si. Curuangah duhduh in na mitberh coih hlahla, duhduh in na hnapkhir khal coih hlah. Na mit , hnar le kaa na tham ding tinten na kut na kholhfai paih lo asile tissue thar hlamte , towel fai lole puan fai cia tivek hman aw. Leng suah caan hrimhrim ahcun mit , hnar le kaa tham lo ih um cu a himbik.\n4.Tangka na tham tinten kut kholh aw – Covid 19 natnak cu tangka in suanawk a theih tiah phuan zo a si ih nat nei pakhat in thei aw loin bank ah tangka a thun ,a suah asile tangka par ah nathrik a bet thei ih tangka tham le dai cu nathrik kai vivo theih a si. Cumi lo khalah dawr ih thil leinak hmang khalin kai theih thotho a si ruangah tangka na siar thluh , na tham thluh tinten na kut faiten kholh ringrig aw.\n5.Leng suahnak thuamhnaw thlengih dai bual ding – A hleice in covid 19 nat umnak khawpi lole khua ah na um ,na umnak khua lole khawpi ah covid 19 nat nei an um timi felfai ten theihnak hmun a si ahcun leng suahnak thuamhnaw cu inn thlen veten sop hngal lole sawpnak ding hmunah ret cih ding a si. Cumi tlunah taksa khal tidai bualfai cih ding. Ziangahtile nat umnak hmun ahcun kan thuamhnaw ih daimi ah nathrik a bet thei ih innsung kan luhpi lo ding a thupi tuk.\nHimi 5 pawl cu mahte tuah theih , sii ei ciamco khal ṭul loin covid 19 lakin kilhimawk dan le ralrinnak ṭhabik an si ih cinken thlak le thlun ding rorimi a si. ( Dr.James )


Tleirawl Kum 13 Mi Le A Fala Naupai An Neiaw – Meifar\nTleirawl Kum 13 Mi Le A Fala Naupai An Neiaw\nFebruary 22, 2022 admin Leitlun 0\nChina ram, Ding’an County khuate ih um tleirawl kum 13 mi le a fala kum 13 mi naupai cu an nunphung daan in kutsihnak an nei. Nunau kum 13 mi hi naupai lai a si ih thla 5 a kim zo, nauhakte ih kutsihnak an neih ruangah mipi in an soisel.\nOnline mipi in, “An nauhak tuk lai, hmailam caan ah ziangtin an innsang an kilkhawi ding, ziangtin ṭuanvo an la thei ding” an ti. China daan le dun ah nauhak tuk ih neihawk an siang lo, nunau cu kum 20 a kim lawngah pasal a nei thei.\nMipa cu kum 22 a kim lawngah nupi anei thei tin daan le dun an nei nan kum nauhak tuk ih neiaw cu an tam zet lai. Tuiṭum ih neiawtu khal ngaihzawng aw an si ih nunau in nau a pai ruangah cozah theihpinak si lo, an nunphung daan in nulepa in an neihawk ter.\nChina nulepa tam sawn cu sumpai hawlin hmun dangdang ah hna an ṭuan ṭheu ih an fale pawl hi an ngaihsak man lo, an pilepu hnenah an umter ih kum nauhak tete in an rak cangsual ṭheu.\nSanthar Laica Zirnak Cabu A Suak Zo\nRalhrang In Online Sungih Thilzuar Pawl An Zingzoi Tum


Christian 1,500 An That – Meifar\nMay 20, 2021 admin Lawrkhawm 0\n2021 January ihsin April tiang thla 4 sungah Nigeria ramsung ah zumtu Christian minung 1,470 zat an that zo tin Christian Today thuthang ah an tarlang. Cun, zumtu 2.200 zat cu rukhlo an si ih ṭhenkhat cu an nungdam maw nungdam lo ti an theih lo tin Intersociety for Civil Liberty and Rule of Law in a phuang.\nLeitlun ah Nigeria ram hi Christian pawl dekcok nasabik ram an si ih an ramsung ih Christian pawl cu thlaphang in an um ringring, zan khalah thawten an itthat thei lo ih an khawm tik khalah ziang tikah in ra tibuai ding, ziangtik ah in ra kai ding tin thinlung buai zetin Pathian an thangthat ṭheu.\nIslamist ruhkol pawl ih cangvaihnak a si ih an ramsung ih Christian ti cimit an tumnak cu a rei zet zo nan an ramsung ah Christian an pung deuhdeuh sawn. Kaduna state sungah Christian an hmuhsuam nasa bik ih thla 4 sungah minung 300 an that zo ih minung 800 an kai.\nBenue state sungah minung 200 an that ih Plateau state sungah 90 an that. Katsina state thuphuangtu in “An kaihmi kumkim lo Christian tleirawl te pawl cu Muslim mipa thawn an neihawkter ih Islam sakhua ah an lutter ṭheu” a ti.


Arakan National Party: Rakhine Ramkulh Ahcun Rakhine Party In Nehnak Kan Co Ding - The Chin Times\nArakan National Party (ANP) cun Rakhine miphun sinak a derthawm hlan lo hrilawknak ah nehnak co ding an ruahsan ih NLD cu a hleice ih an zuam ding thu ANP thusimtu in simnak a nei.\n“2020 hrilawknak tuah a si ahcun Rakhine miphun pawl ih miphun thinlung a hloh lo sung cu Rakhine ramkulh sungah Rakhine party in nehnak co ding ruahsan a si thu” ANP thusimtu Daw Aye Nuh Sein in a sim.\n2015 hrilawknak ah ANP cun ramkulh palai hmunram 35 ah hmun 22, miphun palai hmun 10, senpi palai hmun 12, Rakhine Affairs Minister (RAM) hmun 1, a zaten hmun 45 ah nehnak a rak co.\nANP cun Rakhine ramkulh hleiah Yangon, Irrawaddy, Chin ramkulh thlanglam Paletwa peng pawl ah zuamnak nei a si dingih, a hleice ih zuam dingmi cu NLD le AFP an si tiah Daw Aye Nuh Sein in a sim.\n“NLD cu rampi huap in an zuam ding sisi, atu acozah dintu party khal an si, Rakhine ramkulh khalah a zaten an zuam ding sisi, curuangah hi party cu kan zuam dingmi a si tiih kan sim lo cun ziang party saw kan zuam dingmi tiih kan va sim nawn ding” tiah ANP thusimtu Daw Aye Nuh Sein in a sim bet.\nRakhine ramkulh sungah ANP, ALD, AFP tiin ramkhel party 3 a um ih, ALD le AFP cu ANP ihsin suaktu le hnawh tongtu pawl ih dinmi party a si. 1990 hrilawknak ih nehnak cotu Rakhine National Democracy Party (RNDP) le Rakhine National Development Party (RNDP) cu 2015 hrilawknak tuah hlan deuhte ah Arakan National Party (ANP) tiin an rak kom aw.\nHrilawknak theh hnuah party sung hmuh thiam-awk lonak a suak ih ALD le AFP tin party thar an din. ANP chairman hlun Dr. Aye Maung cu ANP ihsin a suak ih AFP a din. 2018 lailak hrilawknak ah Yatitawng peng sung ihsin ANP a neh.\nAFP dinhmun in hrilawknak hrang timtuahnak zianghman an nei loih Insein thawnginn ih thawng an thlakmi party chairman Dr. Aye Maung thuron dingah an tawlrel thu central committee sungtel U Kyaw Lwin in simnak a nei.\nRalkap le AA karlak buainak hleiah Covid – 19 ruangih rikhiahmi a um hnuaihni ruangah campaign tuahnak lam harsatnak a um thei thu khal Rakhine party pawl cu an thla a phang zet.\nPrevious articleU Win Htein In Senior General Min Aung Hlaing Ih Thuhla A Sim Mi Cu NLD In Kan Theihpi Lo\nNext articleCNLD In Lairawn Ih CAM Cuhtu Ding Cu July 25 Ah An Nemhnget Ding


Ralkap In Kalaymyo Ramsung Ih Mi 2 Cu Lamzin Khihhmuhtu Dingah An Hruai Ih Thicia In An Ruak Hmuh A Si – Meifar\nRalkap In Kalaymyo Ramsung Ih Mi 2 Cu Lamzin Khihhmuhtu Dingah An Hruai Ih Thicia In An Ruak Hmuh A Si\nSeptember 8, 2021 admin Myanmar 0\nKalaymyo thlanglam Sii khua (စည်းရွာ) ih puvah pahnih cu September 7 sun ah ralkap pawlin lamzin khihhmuhtu dingah an kai ih an hruai hnuah khuasung mipi pawlin thicia in an ruak an sar.\nAn khua kiangkap ah ralkap pawl hi an hrang zet, September 7 zinglam ah Kalay (PDF) pawlin Kyauk Phu le Do Nwe khua karlakah bomb an rak kam ih ralkap pawlin an pal puak ruangah ralkap 4 an thi ih 10 lenglo in hliam an tuar.\nKan dung zarh lam khalah ralkap 150 lenglo cu Do Nwe khua kiangkap ah an vakkual vivo ih meithal le bomb an kap ciamco. Khausung inn khal an urkang ih ṭhenkhat cu mipi kilhimtu pawl thawn nan pehtlaihaw tin an kai. Khua 10 hrawng cu mipi pawlin an suahsan zo.\nTuiṭum ih mithi ruak 2 an sar mi khal mipi kilhimtu tin an kai ih lamzin khihhmuhtu dingah an hruai. Hmin tarlang rem ti lo pakhat in “Mithi pakhat cu kum 48 mi U Win Aung le a tupa kum 24 mi hrawng Ko Shin Wunna Aung an si ih September 8 ah an ruak kan sar.\nTuizing ah Do Nwe khua ih umhmun khuar ralkap pawl an tlan zo ti an theih ruangah khuasung mipi cu khua ah an tlungsal. U Win Aung ih ruak cu Do Nwe khua sungah an hmu, a tupa ih ruak cu khuapawn ah an hmu.\nAn pahnih in an vuakvelhnak hliamhma nasa zet an tuar veve, an ruak cu an khua ah an tlunpi hrih lo. Ralkap pawlin mipi kilhimtu tin an rak kai, mipi kihimtu thawn pehtlaih awknak an nei lo ih khausung mi men an si. Tuizing khalah Tin Thar khua lamah meikhu kan hmu ih an khua sungah ziangthil a thleng ti cu kan thei hrih lo” a ti.\nIndonesia Thawnginn A Kang Ih Thawngtla 41 An Thi


An Nufa In An That – Meifar\nMay 26, 2021 admin Myanmar 0\nMyanmar ramsung ah Covid-19 thlisia a hrang lawk ih hnaṭuan thei loin mipi pawl an khumaw thluh. Cumi hnuah rampi a buai ih zocio khal an harsa, hnaṭuan ding aum lo ih sumpai lailutnak aum nawn lo ruangah rambuai laiah misual le suamhmang an pung ciamco.\nMyanmar ramsung ah ralkap pawl lawng siloin misual le suamhmang khal an tam zet. May 24 zanlam nazi 6:00 hrawngah zo ti theih lo misual in Mandalay ih sui dawr neitu nufa an that, tualthattu cu an kaingah hrih lo.\nAn vengsung ah bike thawn mi 2 an phuraw ih an innkot ah an cawl, pakhat sawn cu an inn sungah ava lut ih pakhat in innleng ihsin arak hngak.\nCumi hnu reilote ah vengsung mipi pawlin an innsung ihsin authawm an thei, innleng ah an suak ih an innsung ihsin mi pakhat a tlansuak lai an hmu. Innleng ih um bike thawn an phuraw ih an tlanhlo hngal tin vengsung mipi pawlin an rel.\nVengsung mipi pawlin an innsung ih thilthleng cu an zoh lohli ngam lo ih palik hnenah an sim hmaisa. Zan nazi 8:15 hrawng lawngah vengsung upa le palik pawlin an innsung an va zoh ih mithi ruang 2 cu an hmu. Zohdiknak nei dingin mithi ruang cu siizung lamah an phur, misual in an that lawng siloin an thilri khal an laksak ti an thei.\nRal In A Pasal Ralkap An That Hnuah A Pasal Keneh Thlun In Ralkap Ah A Lut


USA um hrang: Credit card thu theih tul - Hre Mang\nUSA um hrang: Credit card thu theih tul\nCredit Card Thupitzia: Theih tul mi tete\nUS um tikah Credit Card neih lo theih lo vek asi tikah thu lotheihlo in theih tulmi tete malte vun tarlang sehla:\n1) Credit Card neih tengteng a tul maw?\nTul. In le lo nei hrih lo, le hmailam ah loan thawn motor, inn le sumdawnnak hrangah loan la duh ding pawl hrang ahcun, credit history/score, tuah thatnak ding hrangah a tul. Cun, pawimawh cakkhai hrang khalah, a biktain khualtlawng veivak theu hrang ahcun neih tha zet asi fawn.\n2) Credit Score timi cu ziang asi?\nCredit score timi cu mimal pakhat cio sumpai hmandan thuanthu khaikhawm in mimal pakhat cu sumpai lam thu ah ziangtluk rintlak asi timi mimal tehfung vek asi. Credit card neih dah lo cun Credit Score khal neih thei lo tluk asi. Credit score a that lo, lole a sia asile motor, inn tivek lei duh tikah siseh loan lak duh tikah siseh company pawlin sum an cawih duh/thei lo. Credit score a sia asile motor le in tivek lei tikah siseh company in loan an pek hman ah interest sangpi in an pek theu ruangah sumpai tampi interest ah pek a tul theu.\n3) Credit Score cu ziang pawlin a tisia in a titha thei?\nCredit bureau pathum, Equifax, Experian, le TransUnion, company tumpi pathum in US ramsung um mimal sumpai hmandan thuanthu pawl an rak khum theh ih mimal pakhat in sumpai ziangzat leiba a nei, a leiba pawl tikcu hmanten a pe maw pe lo, sumpai lamah hminsiatnak a nei maw nei lo timi pawl par ah thum aw in mimal pakhat cio ih credit score an rak tuak sak mi asi. Curuangah mimal zovek khalin motor/inn tivek a leizik tikah sumpai hmandan thuanthu pawl cu himi credit bureau pathum hnen ihsin an hliakhlai hmasa theu.\n4) Credit Score tuah tha dingin ziangvek pawl a thu pi?\ni) Leiba hmanten pek a tul. US ah leiba sete khal hmanten, a malbik pek ding zattal, hman ten pek ringring a tul. Leiba a tam tuk tik khalah crdit score a ti niam thei fawn. Leiba pek lo mi pawlin credit score a se ter. Lailam bangin “Leiba le saihlum nget thei hlah” ti men theih asilo.\nii) Overdraft, over limit in sum hmang lo ding.\nBank account neih mi siseh credit card neihmi siseh creditline (hman theizat) an tuah mi lenglam sumpai hman asile sumpai lamah mi rin-um lo ah ruat asi ih credit score a siatsuah thei.\n5) Credit card tampi neih a tha maw?\nCredit card tampi neih ruangah sual asilo nan phan ding a um. Identity theft vek a tam tuk tikah mai hman lo ding mi credit card account tampi neih cu thathnemnak zianghman a um lo hlei ah mah le mah midang ih siatsuah theih dinhmun (vulnerable) ah ret awk vek asi. Cun, credit card tampi nei ih phit (close) leuh leuh siseh a dang thar on leuhleuh khal atha lo. Credit history inquiry a tam tikah credit scores a niam ter thei lala fawn.\nMimal credit history hi a lakin kimtin voikhat company pathum, Equifax, Experian, le\nTransUnion hnen ihsin www.annualcreditreport.com ah zoh theih asi. Mai credit history pawl hi kumtin voikhat tal cu zoh theu a tha.\nCredit card hmandan thu thawn pehpar aw in harsatnak a nei mi siseh thu hla zingzawi duh siseh nan um asile ka lo bawm thei dingin nan ruat asi ahcun ziang tik lai khalah contact theih ringring ka si.


Thlanrawn khua raldohnak le innkaangh kong ah khuami lungput Cu Uar An um Bak Ko! – The Cherry Par\nThlanrawn khua raldohnak le innkaangh kong ah khuami lungput Cu Uar An um Bak Ko!\nThlanrawn khua raldohnak le innkaangh kong ah khuami lungput (Falam ca in) Thlanrawn Mipipawl Lungput\n“Inn urkangsak kan tawnnak thu ah Thlanrawn mipi pawl ih kan lungput. “A hmaisabik ah ralhrang pawl ruang ih kan tuarnak in tuarpitu le a phunphun ih in tanpitu- Leitlun kilkip ih um Laimi nan zate parah kan lung a awi tuk, ti langter kan duh.\n“Ralhrang pawl cun an inn kan” urkangsak ding ih anmah le mah hua aw hai seh, an Lai ralkap pawl hnenah “nanmah ruangah harnak kan tong, kan inn le lo kan sungral ti hai seh la an tumtahmi zalennak le ukawknak co theihlah hai seh,” tiah tumtahmi nei ciamciam in kan inn le lo in urkang saknak a si, ti hi fiangten kan thei.\nMeifar Thuthang Comment: Himi hi Calvary Thang ih Wall ta a si ih An thinlung put pacan zia le tlaitluan zia hi an fakum taktak. Mipi hrang zoṭhim tlak taktak a si. Kan Lai ralkappawl hrang le mipi hrang thazang ngahza taktak a si. Laknak: Meifar Thuthang\n← tulio Chinram boruak he pehtlai in CNF Spokesman Salai Htet Ni he biaruahnak!\nLairam Cu Pathian Dirhmi A si Ruang ah Tei nak Cu Lairam ta A si Than Zau lai! →


Tuini Kalay- Tasii Khua Ah PDF-Kalay Le Sit Kawngsi Ralkap Pawl An Kahawnak Thu Famkim .. -\nHornbill May 31, 2021\nSagai ramtthen Kalay peng Tasii khua ah Sit Kawngsj ralkap nih an khua ah ral hrang tum in a rak lut ih Mipi kil-ven tu PDF- Kalay pawl thawn tuini zinglam May 31 ni ah pakhat le pakhat an kap-awk.. ” Tasiii khua ” timi cu Kalay khawpi ihsin peng 3 hrawng a hlat ih mipum rel 3000 hrawng khua an sa. Tuini may 31 ni, zinglam ah Sit Kawngsi pawl ralkap thazang minung 100 cu Tasii khua ah an rak lut ih ..\nSit Kawngsi ralkap pawl an khua an lut hnu ah Inn khat hnu Inn khat an cek ih an khua mi pawl an kaih rero ih Cui thu cu PDF pawl nih an thei ngah.\n” Khua sungah an rak cek vivo hnu kan rualpi phunsang tlawngta pawl an kai kan thei tikah kan tuar thei lo.. kan kah-awknak cu khua laifang ah asi.. Sit Kawngsi pawl an mipi khuasung, mipi sung an lut vivo ih kan nih cun hngak phah in kan kap ” tiin tlawngta pakhat in a rel.\nSit Kawngsi ralkap pawl cu khua sung an lut ih Mipi ih hrilmi khua hotu innsang an lut ih khua hotu U Tun Moe le Innsang , tlawngta pawl tel in an zate minung 18 an kaih ngah.\nCui hnuah Khuasung um inn pawl khal meithal in an kap rero ih Nunau minung 5 um nak inn pakhat ah paisa ting 22 an lak asi tiin PDF pawl nih an rel.\nTasii khua ah PDF- Kalay le Sit Kawngsi pawl cu tuizing nazii 9 ihsin 12 tiang vei khat, Nazii 2 ihsin 3 tiang vei khat an kap awk ih zinglam nazi 9 ihsin PDF – Kalay nih an khua sung an kulh thluh zo.\n” Sit Kawngsi pawl inn khat hnu inn khat an lut laiah khua lengah mipum kan khawl awk ih Khua cu kulh ttek in kan kap.. Lai meithal kiak theih pawl in kan kap.. an mah cun meithal thazang cak vei thum an hmang.. Cet meithal an hmang.. an kap lai ahcun kan bok kan relh ih an kap nawn lo le kan kap lala .. relh phah kap phah in dung kan kir vivo ” tiin PDF hotu nih a rel.\nPDF – Kalay pawl Lai meithal ih an kah nak ruangah Sit Kawngsi ralkap 3 cu an tluk nan a thi maw thi lo cu rel theih asi lo.. Cutivek an kah-awknak ruangah Tasii khua ih um Putar, Pitar le Nauhak pawl cu khua ihsin an tlan zo.\n” kan kah-awknak thok ihsin an tlan zo.. an nih cun kum tar le nauhak pawl lawng an runtum ih an kap vivo.. hmaisa ahcun kan kap hrih lo nan Sit kawngsi pawl thazang cak meithal pi an suah hnu cun Kum tar le nauhak pawl kan nunsuah ih kan kap sal ve ” tiin khuami pakhat in a rel.\nKhuami pawl cu khua leng um loram pawl ah an tlan.. Sit Kawngsi pawl cu khua sungah sakhan an tuah ih meithal an kap rero lai asi .. ” tiin a rel bet .\nPrevious Post: Tuini Pu Aungte , Karean Ram Pha-Aan Khua Ah A Rak Tlawn ..\nNext Post: ” NCA Bantuk Ih Kan Feh Ding ” Timi Cu Sit Kawngsi Ralkap Kan Kop Ding ” Ti Asi Maw .. ?


Putar Pakhat Cu Rawl Khal Ei Thiam Loin Euro 2020 Bawlung Sit A Zoh, Asinan FIFA Game An Lekmi Men Arak Zoh Ngah – Meifar\nPutar Pakhat Cu Rawl Khal Ei Thiam Loin Euro 2020 Bawlung Sit A Zoh, Asinan FIFA Game An Lekmi Men Arak Zoh Ngah\nJuly 11, 2021 admin Leitlun 0\nTulai hi UEFA Euro 2020 cup bawlung an sit rero lai. July 8 zanah England le Denmark bawlung an sit ih online ihsin an rak zoh celcel.\nCanada, Toronto khawpi ih um putar pakhat khal Euro 2020 bawlung sit a zoh tum ih a zohsual, FIFA game an lekmi men cu thungai thlakin arak zoh kuahko. Rawl khal a ei thiam lo, bawlung sit a zoh lai ahcun a tang tuk ruangah a au rero.\nA innsang pawl hnenah half-time ah rawl ka ei ding a ti, minute 45 a kim ih half-time a si. A tang tuk ruangah cabuai khalah rawl ava ei thiam lo ih a fanu in a tonak ah rawl ava pe.\nCutikah a fanu in a pai zohmi cu Euro 2020 bawlung sit a si lo ih mi game lekmi men ti a thei cu mak a ti tuk. “Himi maw na zoh ringring” tin a sut ih “Aw” a ti, a fanu cu a hnisuak tuk ih a supaw thei lo in a hni ciamco.\n“Minung pawl khi a lem ti na theithiam lo maw” tin a simfiang ih UEFA Euro 2020 cup cu a hawlsak. A ngaingai ahcun England in 2-1 in Denmark cu an neh, putar ih a zohmi ahcun Denmark in 12-1 an sit goal zo.\nChin Mino 4 Cu India Sim Card An Nei Tin An Kai


KIA In Ralkap Sakhan An Urkang Sak Hnuah Nunau Ralbawi Tel In 9 An Kai – Vapual Auaw\nKIA le ralkap doawknak a dai thei hrih lo ih nitin rori in doawknak thuhla a um ringring. Tuitum ih an doawknak hmun cu mak danglam zetin Kachin ramkulh sungah a si lo ih Kachin le Sagaing ramri Khamti peng sungah a si.\nKhamti myone ah ralkap pawl an hrang tuk cu mipi humhimtu pawl thawn an do aw ringring. Cuvek ah Khamti kiangte ih um KIA cu mipi humhim in an vatel ih Khamti myone sungih ralkap sakhan pakhat cu ,tuizing may 22 , zinglam nazi 4 hrawngah a va do. Ralkap lam an sung ih hriamhma tuar 3 an um. Cumi lo ralkap 9 cu KIA in an kai ngah ih cumi lakah ralbawi nunau pakhat a tel.\nkhuami pakhat cun “Zinglam nazi 4 hrawngah KIA cun ralkap sakhan cu an kap ih ralkap 3 hriamhma tuar an um. Ralkap dang 9 cu an kai ngah ih ralbawi nunau pakhat a tel. KIA in ralkap sakhan an urkang sak thluh hnuah hmundang ih ralkap cu vanzam in an ra ih bomb an thlak ciamco lawk nan, tu ahcun doawknak a reh hrih a si,” tiah Kachin thuthang a simthei. Khamti cu Sagaing tlunlam ih um a si ih Kachin ramri a si.


Pathian Lawng Kan T.ul - Chinland Today Media\nApril 7, 2009 10:11 am·0 comments\n2 Sansiarnak 20:3-17\nCule Jahaziel cun, “Maw Siangpahrang Bawipa le Judah rammi le Jerusalem khua mi pawl Bawipa in, nan raal pawl an tam ruangah phang hlah uh, nan thin tla nau hlah seh. Raaldonak cu nan thu a si lo, Pathian lairel a si” a ti. -2 Sansiarnak 20:15\nBaibal saya fim pakhat in, “A rei maw, rei lo ti a si men mahte rinsan aw pawl cu Pathian in Amah siar lo bul le hram nei lo, thazaang nei lo, thulettu nei lo hmunah a thlenh leh ding. Pathian bomnak tel lo cun an pil hlo thluh ding,” a ti.\nA sim peh hrihmi cu thinpitzetmi pa pakhat in Pastor pa hnenah a sual a phuang. “Ka nunnak cu a ttha lozet ngaingai,” a ti. Cutikah Pastor pa in ziangtluk in a ttha lo, tiah a sut. Ttap phah in, “Ziangtluk a ttha lo tile ziang hmuahmuah ka nei na’n Pathian ka nei lo,” a ti. Cutikah Pastor pa in, “Hih thudik ka lo sim dingmi hi ka lung a awi, zianghman nei nawn loin Pathian lawng a neitu cu nehnak neitu hnakin a nasa sawn,” a ti.\nJudah pawl raalnehnak dingah ruahsannak an neihsun cu Pathian a si. “Maw Pathian, Nangmah in hrem hngai aw. In dotu ralkap hizat hmai ahcun kan caang thei hrimhrim lo. Zianghman kan tuah theimi a um nawn lo; Nangmah ih bom ding lawng kan hngak a si,” an ti (2 Sansiar. 20:12). Raaldonak cu nan thu a si lo, Pathian lairel a si (c. 15) tiah bom ding thu a tiam hngai.\nNa rinsan awknak a hlo ttheh maw? Bawipai’ hnenah ruahsannak tthum aw. Pathian ih thutiam siar lo thil dang na ttulmi a um lo.\nJesuh hun cuan aw,\nMangbangza a mit-hmai zoh hliah aw;\nLeitlun thil pawl an ziam ding,\nA sunlawinak le a zaangfahnak tleu ah.\nPathian na neih ahcun, na ttulmi hmuahhmuah nei na si.


2008 Kumthar Cibai! - Hre Mang\n2008 Kumthar Cibai!\nLai Kumthar Cibai!\nHmuntin ramtin ah a thleng mi, ka miphun pi, ka thisen zawm pawl nan\nhnenah thucah tawi thawn Lai Kumthar Cibai ka lo buk hai asi!\nLeiltun khawmual a laifang khawpi pakhatkhatah Laimi zapi ten\nKumthar puai hmang tlang thei sehla ziangtluk a nuam ding ti uhlaw!\nSihmansehla duhthusam a kim lo hmanah santhar thiamnak ruangah\nramsung ramleng pehtlai aw thei in electronic in cakuat awk a theih\nmi hi cantha rak la in Kumthar Cibai unau thuruah nan hnenah ca in\nka rak kuatnak asi.\nTuihlan kumkul rei ah Kawlram ka rak suahsan ih ka miphun hrangah\ntiah peng thawnhra lenglo ka no lai canah ke thawn ka rak feh ih a\ntawpnak ah kan lamzin a tawp tikah Pathian hnenah ka nunnak hi\nilaksak sawn dingin ka rak dil. "Kan miphun, ka san milai pawl a suk\na so ah farah zawnzai hnianghni ten an vak an tawi mi, ramsung\nramlengah mithmai sia te thawn a vak a tawi rero mi ka thisen pi ka\nmiphun pi pawl hi ka mitthlam ah an lang ringring tikah an hrangah\nka duhvekin thiltha ka tuahsak thei cuang fawn lo, ka nunnak hi\nilaksak sawn aw" ti ah Pathian ka rak dil nan a tutiang ka nunnak cu\nPathian in inzuah hrih lai ih ka awmsung ngainak ca tla ramsung\nramleng um kan milesa, ka miphunpi le thisen pi pawl hnenah ca in ka ngan thei lai asi.\nKa san minung pawl tawnmi harsatnak pawl cu ka tawng dah ve theh asi ka ti asile tampi cu ka dik zet ding ka zum. Phunhrek tlawngkai\ndingah nitin a suk aso pengruk ke rori in feh tahratin, lailam\nthingphurh lo thlawh, lovah, cahmang khawh le lorih harzia; Falam le\nHakha ah phunhra kai in farah zawnzaih siseh; Mandalay University ah farah zetin tlawngkai fimnak zir a harzia pawl siseh; Mizoram le\nKachin ram pawlah ziangtluk in kan mino thatha harsatnak tawngin\nkuli an hlawh ti pawl siseh; ramdang ah ramdang misa sinak ruangah\nrawl ei lo khawpin thawng inn sung zun le ek hing lakah thawng tlak\nih a harzia siseh; taksa damlo in thisen kang cuahco in sungkhat\npawlin ziangtik a cat thla ding tiah kiang ihsin kil mi si le\nPathian hnenah au ruangro ih harsatnak siseh; hramlak tuurul sukso\nah vunvel in a ei siatnak kezaphak ihsin thisen suak cuahco tiang\nkhawp in hram lakah ke in feh rero in miphun le ram hrang ruat ih a\nharzia siseh; ram le miphun hrang ruatin rilrawn tuar in Naga\ntlangsang fikfa le cangvat lakah thlathum sung rawl-ngai ei lo\nrilrawn ih a harzia siseh; India ralkap motor thawn zan it loin\nmeithal le hriamhrei thawn thin-ham-kai loin zanvar ruahsur lakah\ntlan rero ih a harzia siseh; India ramah refugee hlawh malte cafung\nleinak daih fangfang thawn phunsang tlawng kai a harzia siseh, Bible\ntlawngah pumnat nei in rawl thitha ei ngam loin a kumtel ca zir rero\nih a harsatzia siseh, America ah tawlrel tu nei loin mai insang\nelkawlin hnatuannakah miphun dang pawlin tong dang ruangah le hmel dang ruangah hmuhsuamle zawkzet nak le diklo zetih thleidannak ih a harnak pawl siseh; duhdawtzetmi mai miphun pi ruatin peng zasiar vaktawi rero laiah nautat hmuhsuam, huatnak le thuphan puhnak pawl tiang tuarih a harzia siseh; mai miphun hrangah thiltha duh ruangah zan itthat loin khawruahcan ih phur a rihzia siseh; Pathian hnenah bawmnak dilin\nmittlamah alang ringringmi kan milesa pawl hrangah mitthli tla in\nbawkkhup thlacamnakin siseh; mipa pakhat in mah rori in ningzah\nmualpho nak asi tiah ruat mi dinhmunah mah rori tlu sia in ha cang\nrial a harzia siseh, harsatnak ti ah laimi pawlin kan ruat mi tampi\nlakah ziangmawzat cu ka tawng ve asi tiah ka ruat aw aw ih cuvek\ndinhmun ah a dinglai tu siseh a tawng lai ding pawl le lanzo pawl\nhrangah siseh ca tawite ka ngan in Lai Kumthar Cibai ka lo buknak asi.\nKa tawn mi pawl hmuahhmuah cu porh awknak sisawn loin ka duhdawtmi ka miphun pi, ka san misa pawl hnenah, "Harsatnak cu a lo siatsuah tu ding asilo a lo ticak sinsintu sawn an si" ti ah keimah hi a nungmi tetti (living testimony) ka si tiah ka sim duhsan nak sawn\nasi. Harsatnak na tawng tampoh asile thlarau lamah Pathian thawn nai sinsin dingin zuam aw. Na duhdawtmi pawlin an lo hua, an lo relsia, an lo phatsan asile ziangtluk na duhdawt hai timi hniksaknak sawn asi ih na duhdawtzia na langternak ding hrangah na hrangah cantha sawn asi. Farah zawnzaihnak, harsatnak in na hmai thimzetin a khuh vekin na thei ih nangmah in tuah thei mi zianghman nei nawn lo vekin na thei aw aw asile nangmai tuahthei mi parah hngat aw nawn loin Pathian thuhnuai sawnah tuhlut aw aw la amah in ziangkim na hrangah a tumtah mi pawl a tikcu te ah a famkim ter theh ding asi. Kan\nmiphun Pathian a thatzia a nungmi tetti (Living testimony) ka si ka\ntinak khal, a tlunih ka tarlang mi harsatnak pawl hmuahhuah cu kaan\ntahratin Tlawngzawl tlawng ihsin Tibual, Falam, Hakha, Mandalay\nUniversity, Kachin hramlakah, Bangladesh ah, India ah, Delhi\nUniversity, Grace Bible College, Cohen University & Theological\nSeminary, Aizawl Law College, Hartwick College, ah Indiana\nUniversity ah, hmuntin ih ka khualthlawnnak hmuahhmuah ah kan miphun\nPathian a thatzia hi ausuahpi asi tikah mi zokhalin kan miphun\nPathian tthatzia hi ringhlel hlah haiseh ti duhsawn ruangah asi.\n"Voi tampi cu hotu tha, hruaitu tha kan nei lo, kan lung a rual lo"\nti ah mi zosimaw phunzai kan thei theu ding. Hotu tha, hruaitu tha\nnei in lungrualnak ding hrangah nangle kei in hma kan lak lo asile\nmidum mirang, kawl le vai pawlin ziangtik hmanah lungrual dingin le\nhotu tha nei dingin in tuah sak dah lo ding. Van ihsin Pathian in\nhotu tha cu puantawm thawn in thlak dah fawn lo ding. Asile ziangtin\nkan tuah ding?\nHotu tha cu kanmah lakah an um asi. Pathian in milai a siarsiam ih\nmiphun le hnam, ramtthen a siarsiam rualrualin an lakah hotu,\nhruaitu tha, Pathian ttihzah, dingnak le diknak thawn Pathian\nthuhnuai ah nungin mipi kaihruai tu ding cu miphun tinkim lakah\nsersiamtu in a ret theh. Milai lawng asilo, nunnak a nei mi, ramsa\nsihte vate pawl khal a burin an umnak kipah hotu, hruaitu thulun\nding le thlun dingmi sersiamtu Pathian in a pek theh hai asi. Milai\npawlin kan sual tuk (at tuk) ah, mai mimal duhhamnak le hmakhua\nsialnak ruangah Pathian vozem tuanvo nei tu, hotu le hruaitu khal\nkan theithiam lo theu sawn asi. Curuangah, mi zokhalin kan milesa\nmibur kan um khawmnak kipah zovek milai hi Pathian in kanmah\nkaihruaitu, hotu dingin tuanvo a pek timi zoh in tangdawrnak thawn\nPathian duhnak hnuai ah kan tuhlut awk thei a thupi sawn. Cuticun\nPathian in kanmah hruaitu le hotu dingah tuanvo a zemmi tuanvo a\npekmi kan hawlsuak thei nak ding lamzin umsun cu hitin asi; kanmah\nle mibur umkhawmnak cio ah, mah le telnak pawlkom cio ah hruaitu\npawl upat le an dungthlun in thiltha tuah dingin in kaihhruainak ah\nphurzet in upatnak le tuhlut awknak thawn mibur kan fehtlang thei\nlawnglawng ah zo hi Pathian in kan lakah hruaitu hotu ah in pek asi\ntimi a fiang vivo dingih miphun, ram , le mibur pawlkom tinah\nhmasawnnak kan hmu thei ding. Dodal awknak, eltai awknak, iksik\nawknak in mibur pehtlaih awknak a luahkhat sung poh cu Pathian\nThlarau hnatuannak a lang thei lo vekin zovek milai pawl hi Pathian\nin kanmah in kaihruai tu dingah inpek asi ti khal kan theithei lo.\nHotu tha, hruaitu tha cu kanmah lakah Pathian in in pek mi a um asi\nti cu zo cio khalin rinhlehnak nei loin zum in nunpi cio uhsi.\nPathian in inpek mi hotu hruaitu tha cu hawlsuak thei dingin\ntangdawrnak thawn Pathian thuhnuai ah kan tuhlut awk cio a thupi.\nMilai thuanthu santiluang zoh tikah sankhat hnu sankhat hmaisawn\nvivo dingmi kan sinak a lang; kan thinlungput, fimnak thiamnak le\nthansohnak lam khalah hmasawn vivo ding kan si. Tuihlan kum 200\nhnakih rei lo, mirang pawl an ra thlen hlan ahcun kan pu kan pa pawl\nthisen suah aw aw in an rak that aw rero theu. Hrinkhat le hrin khat\nral ah an rak cang. Santhar misa pawl, ke hmailamah kan kar vivo a\ntul. Kanmah vengsung cio ihsin thusia, khuahlan lungput tha lo, hrin\nlehrin thleidan awknak, mise hrin le lalrhin, mimal iksik awknak,\ninsang le insang, khua khua, tlang le tlang, pawl le pawl, dokalh\nawknak, eltai awknak pawl kan tlansan thei a tul. Miphun siatsiahtu\nnunphung tha lo (social evil) pawl kan tlansan le kan doneh thei a\ntul. Khuahlan san ahcun paraltha cun raal pawl thisen suah ih rallu\nla tamtam kha rak sunlawih le cawimawi an rak si. Asinan santhar san\nahcun paraltha cun amah a hua tu a duhdawt thei ih a hrin dodal tu\npawl, a pu le pa rak tuahse tu pawl parah duhdawtnak le thatnak in\npehtlaih awknak tha a tuah sal thei tikah cawimawi le upatnak cosawn\nBiaknak lam kan zoh asile Khrihfa kan sinak kum 100 a kim zo.\nKhrihfa kan si pek te ahcun khuahlan rirai biaknak ihsin khrihfa kan\nra cangih kawhhran pakhahkhatah member kan si ahcun kan rak lungawi\ntawk tla asi thei. Santhar sanah kawhhran member sinak le hmin lawng\nsi nawn loin Khrih dungthluntu miphun, Pathian ih hril mi miphun,\nkan sinak cu kan nitin nun ah a fate bik in a tumbik tiang\nthuthluknak kan tuah nak tinkim ah lang dingmi asi. Tuisun ah nang\nle kei in ziang kan hril timi hin kan miphun hmin a tuah tha in a\ntuahsiat ih kan miphun Pathian khal a thangsiat in a cawimawi thei\nasi ti thei ringring in kan taksa in a har le naa a tuar can tampi\nhman sehla a ra lai dingmi kan miphun thuanthu saupi cu ruat in\nthiltha sawn le Pathian duhzawng in nitin ke kar thei ringring\ndingin kan zaten kan zuam a tul.\nKan society (Laimi zapi huap) hi leitlun khawmualah a tlancak pawl\nthawn kan tahtthim asile kum thawng siar lenglo in dungah kan um lai\nhrih. Western ram pawl, Europe le America pawl cu sim hrih lo in,\nAsia ram Malaysia le Singapore, tvp zoh asile Laimi pawl cu midung\nhu ah hla pi ah kan um lai. Curuangah, miphun dang in nikhat ah\nnahzi 8 hna an tuan asile kannih nahzi 16 sung hna kan tuan a tul.\nZetnak ral kan do a tul, mai ei khawptawk fangfang ngah dingin\nhnatuan hi a tawk lo, mai cuamsung lut ding lawng ruat in hna kan\ntuan asile kan milesa tampi kan mipi in rual bannak ding lamzin a um\nlo. Isreal pawlin Jerusalem temple an rak sak tikah an kehlamah\nmeithal kengin an vawrhlamah tlakrawh kengin an Pathian Biak Inn pi\nan rak sak vekin, nitin mimal le insang hrang ei in hawl phah in kan\nram le miphun le kan miphun Pathian hmin sunlawinak ding hrang taima\nzet le tairial zetin hna kan tuan a tul. Cuticun, canpual tha a nei\ndeuhdeuh ramdang ramnuam a thleng pawlin sumpai in siseh thu le hla\nin siseh lamzin hmuhsak aw le bawm aw tawn in unau thinlungput in\nkan bawm awk tawn lawngah kan milesa pawlin khui tawkah ziang kan\ntuah asi khla le Pathian mithmaitha co in leitlunah zohtthim tlak\nmiphun, mimal, mibur kan si vivo thei ding asi.\nBeidawng ding kan si lo. Kan miphun Khawzing Pathian in Laimi pawl\nsungmuril ah milai sinak fimnak a ret mi Laimi thlarau hi zoh fiah\nasile ziangtluk mangbangza fimnak le tairialnak thawn a hnget khoh\nmi thlarau thawn sersiam kan si timi hmuh theih in a lang rero zo.\nAmerica ramah cozah hnatuan in kumli lenglo, American milesa pawl\nrian in hna ka tuan tikah ka kutsungah ka kaih mi insang mimal hi\nmilai 700 ihsin 1000 karlak an si theu. America ramtha le ramlian ah\na suak le thanglian nacing in nitin nuntu khawsak danah harsatnak a\ntawng ringring mi USA ah milai million telin an um ti ka hmu.\nAmerica ralkap rak tuandah, veteran, rori milai 300,000 lenglo inle\nlo nei lo (homeless) in an umih 40 million lenglo health insurance\nnei lo an um lai ah USA a thlengmi Laimi pawl dinhmun umtu le\nnuncan ka zoh tikah kan Chin miphun Pathian in Laimi in duhdawtzia\nlungawi thu simcawk lo ka thinlung sungah a luangliam. Lai khawte ah\ncawleng hman mawng dah lo, caw-hal hman nei dah lo mi tampi USA kan\nthleng tikah kum rei lo te ah motor thatha inn thatha lei in tairial\nzet le zuam zetin hna an tuan mi ka hmuh tikah kan miphun Pathian cu\na ttha ngaingai asi ti ka zummi hi ka zum sual lo asi ti ka\nKawlram ralkap uknak hnuaiah kan laimi tlawngta pawl hrangah cozah\nbawmnak (scholarship) thawn ramdangah phunsang tlawngkai ding cu\nruahsan ding a um nawn lo tuk asi. Cutluk in kan ram uktu in kan\nmiphun hmasawnnak lamzin in khamsak theh lai ah, mangbangza Pathian\nduhdawtnak a langmi cu kan dung kum rei lo te ah North America (USA\n& Canada) ah Chin mi phunsang tlawngta pawl pehtlaih awknak\nwww.RIHEDU@yahoogro ups.com kan rak dinih Chin Student Union of North\nAmerica (CSUNA) kan rak din. Cutikah USA le Canada lawngah Chin mi\nphunsang tlawngta cazin kan lak tikah tlawngta 150 hnakih mal lo\nChin miphun phunsang tlawngta kan rak um. Chin Pawlpi in kumtin te\nLai Kumthar Puai kan tuah ttumah phunsang tlawng degree ngah pawl\nlungawipi nak kan tuah theu tikah kumtin te 15-20 hnakih mal lo in\nUSA ah degree an ngah ringring. Cumi degree ngah mipawl lakah\nleitlun in a ngaisan zet mi engineering, science, arts, le medical\nscience pawl tla an si. Cuvek thotho in Leitlun khawmual tin ah a\nceng mi Laimi pawl kan zoh vivo asile fim zirnak le phursum leilawn\nnak ah tlan kan zuamnak taimaknak, tairialnak pawl zoh asile kan\nPathian cu nasa ten a cangvai asi ti cu zep theih lo tluk in thlarau\nmitin kan zoh asile hmuh theih asi. Ziangtluk lunghmuiza lungawiza\nso asi kan ti cio ko lo maw?\nHmunhrekhat ahcun kan miphun hmin cu se zelzel in thangsiat tla kan\nhlawh men thei. Kan farah tuk, kan harsa tuk ruangah kan milesa\nlakah rilrawng tuar loin ruk rak ru tla an um men thei. Theihnak\ntlaksam ruangah siseh thanlen nak in a zir lo ruangah siseh mizia\ntha lo le mawi lo zetzet a rak nunpi rero tu tla kan rak um men\nthei. Sihman sehla khua a thlai hrih lo. Kum 2000 kuimah Aizawl,\nMizoram kan um laiah Aizawl Radio rori in "Kawlram mi (Laimi) pawl\ncu Mizoram sualnak tipungtu" ti ah an rak puang dah ka theih tikah a\ntutiang ka thin a naa ringring lai, ka theih hngilh thei lo. Sikhal\nsehla, kan kiangkap um pawlin ziang an sim, ziangvek nautatnak kan\ntong timi hnakin tuisun ah nangle kei in ziang kan tuah ih ziang kan\nhril timi hi kan thuanthu ngan rero tu sawn asi. Hmuhsuam nautatnak\nkan tuar khal asile kan miphun Pathian in kan hmaika ah a ret mi\npohpoh cu mah le mah zir awknak ah hmangin tairialnak zuam sinsin\nnak sawn ah hmangin duhdawtnak in kutkai in feh tlang zuam ten to\nLeitlun khawmual kan cuam tikah Laimi cu miphun malte kan si.\nDuhdawtnak in pumkhat nun in, insang khat suak, sulkhat kual\nthinlungput nei in kut kai in ke kan kar thei a tul. Pawlkom, hrin\nle hram, thlang le tlang, thleidan awknak, huat awknak, eltai awknak\npohpoh cu tlansan hrimhrim a tul tuk thlang. Kan dunglam ah ziangvek\nriahsiatnak, thinhengnak rak tawng dah cio hman sehla kan dunglamah\na cang mi cu kan hmailam nunkhua rorel tu ah kan can ter lo a thupi.\nMi zocio khalin "Kan miphunpi ka hua hnakin, ka miphunpi ka camsiat\nhnakin, ka miphun hruaitu ka dodalnak in ka lei hi ka sangkkhar ah\nbetseh; ka miphun mi ka unau parah kut ka thlak hnakin ka kut hi tan\nin umsawn she" ti ah thinlung sungah tairialin mah le mah kan\ntiamkam awk cio a cu tuk zo. Kan kiangkap miphun dang pawlin kan\nmiphun hi peng hlapi kum reipi intlansan zo, a sun a zan in tlan kan\nzuam ve ih kan neihmi theihmi ti theimi burkhawm in kan kiangkap kan\nunau pakhatkhat in a hlawkpi dingmi pohpoh kan ti thei mi le neihmi\ntheih mi kan nei asi ahcun ui loten unau theipum seu bangin hlawm aw\nvialvo in kut kai in ke kar tlang cio dingah thuanthu santiluang in\nnang le kei in phut asi.\nLai Kumthar hman nuam cio uhlaw!


Indonesia Vanzam hlo mi thuthang UPDATE | Falam Online Media\nJanuary 9 ih hlo mi Indonesia Vazam Sriwijaya Air Flight SJ182 ih taksa ruang siatmi ṭhenkhat cu Java tipi thuanthum ah hmuhsuah a si thu Indonesia cozah in a phuang.\nBoeing 737-500 Vanzam pheldarhmi cu Java tipi thuanthum thuklam feet 75 ah an hmu ih minung taksa tan mi le hnipuan bungrua mal lai an hmu tel cih.\nVanzam par ih hnaṭuan le a mawngtu telin Minung 62 phurtu Flight SJ182 cu Jakarta khawlipi in Pontianak lam pan ih a zamsuak hnu minute malte hrawngin an pehtlaih thei nawnlo ih a zamsuak hnu minute 4 hrawng ah minute 1 hnakih mal caankhiah sungah ft 10,000 lenglo ah a tla niam tiah Flightradar24 in a tarlang.\nSriwijaya Air flight #SJ182 lost more than 10.000 feet of altitude in less than one minute, about 4 minutes after departure from Jakarta. #SriwijayaAir #SriwijayaAirflight #SriwijayaAirSJ182 #crashedpic.twitter.com/CrIXaSEndD\n— Andrej (@andr1anoo) January 9, 2021\nFlight SJ182 cu ralkap, Long ralkap le emergency service hnaṭuan mipum 300 luan in an hawl. Hawltu lakih telve ralkap ṭuanvonei mipakhat cun “January 10 ah Flight SJ182 Vanzam siatmi cu Java tipithuanthum sungah kan hmu. Taksa ruang ṭhen le hnipuan ṭhenkhat khal kan hmu tel cih.”\n“Vanzam cangvaihdan record tu Black Box siding zumummi khal kan hmu. Vanzam in minung 62 a phur ih mi nungdam pakhat hman kan hmu lo. Tu ah kan hawl pehzom rero a si” a ti.\nVanzam totu zaten Indonesia rammi an si ih nauhak 10 telin passenger 50, Vanzam ih hnaṭuan 6, Vanzam dang ih hnaṭuan tuding minung 6, zatekom minung 62 an si.\nDebris suspected to be from Flight SJ182 has been found along with emergency signals transmitted by two devices, with the search team already locating both flight recorderhttps://t.co/lZ4f3FpzpU\n— Mint (@livemint) January 10, 2021\n“Vanzam hlo mi ah ka nupi le ka fa 3 an tel ve. Vanzam par an thleng hnu ah an nufa 4 ten an zukawmi khal in kuat. Umngaihdan khal ka thei lo. Ziangtin kan tuah thlang ding” tiah Vanzam tovetu innsangnui` pasal YamanZang in AP hnen ah a sim.\nBoeing 737-500 cu kum 20 luan service a nei zo ih, tu ah, Indonesia cozah le Vanzam neitu company in a hloh dan zingzoinak an nei peh rero a si.\n← QAnon cu ziang a si? Ziangtin a thok? Ziangvek zumnak an nei?\nDelhi ah Bird flu nat an hmu thok, Mipi le Cozahpi an thin phang ih hmalaknak nei cih →\nPu Ziona tei` innsang ah Covid 19 natnak a karh thok\nJuly 28, 2021 Ni Hnem Sung 0\nSiizung rawlpektu Naam in an Dawt\nJuly 19, 2020 July 19, 2020 Ni Hnem Sung 0


Ramhrin Miphun Pakhat Dinhmun in 2020 Rampi Hrilawknak Thlirnak (Part 1) - The Chin Times\nThe Chin Times > Lawrkhawm > Thlirnak > Ramhrin Miphun Pakhat Dinhmun in 2020 Rampi Hrilawknak Thlirnak (Part 1)\nRam Mipi zate deuhthaw in Ralkap uknak ihsin zalennak kan ngah theinak dingih kan beiseinak sangbik kan tthumnak, Daw Aung San Suh Kyi ih hohami NLD Party cun 2012 Lailak hrilawknak\n𝐑𝐚𝐦𝐡𝐫𝐢𝐧 𝐌𝐢𝐩𝐡𝐮𝐧 𝐩𝐚𝐤𝐡𝐚𝐭 𝐃𝐢𝐧𝐡𝐦𝐮𝐧 𝐢𝐧 𝟐𝟎𝟐𝟎 𝐑𝐚𝐦𝐩𝐢 𝐇𝐫𝐢𝐥𝐚𝐰𝐤𝐧𝐚𝐤 𝐓𝐡𝐥𝐢𝐫𝐧𝐚𝐤 (𝐏𝐚𝐫𝐭 𝐈)\n𝗥𝗮𝗺𝗸𝘂𝗹𝗵 (𝗦𝘁𝗮𝘁𝗲) 𝗽𝗮𝘄𝗹 𝗮𝗵 𝗥𝗮𝗺𝗵𝗿𝗶𝗻 𝗠𝗶𝗽𝗵𝘂𝗻 (𝗧𝗹𝗮𝗻𝗴𝗺𝗶) 𝗣𝗮𝗿𝘁𝘆 𝘁𝗲𝗻𝗴𝘁𝗲𝗻𝗴 𝗮 𝘁𝘁𝘂𝗹 𝗺𝗮𝘄?\n[𝘒𝘶𝘮 5 𝘴𝘶𝘯𝘨𝘢𝘩 𝘤𝘢 𝘴𝘢𝘶 𝘥𝘦𝘶𝘩 𝘯𝘢 𝘴𝘪𝘢𝘳 𝘱𝘢𝘪𝘩 𝘭𝘰𝘪𝘩 𝘯𝘢 𝘴𝘪𝘢𝘳 𝘥𝘢𝘩 𝘭𝘦𝘮𝘭𝘰 𝘩𝘮𝘢𝘯𝘢𝘩, 𝘙𝘢𝘮𝘩𝘳𝘪𝘯 𝘔𝘪𝘱𝘩𝘶𝘯 𝘱𝘢𝘬𝘩𝘢𝘵 (𝘛𝘢𝘪𝘯𝘨𝘺𝘪𝘯𝘵𝘢) 𝘯𝘢 𝘴𝘪𝘯𝘢𝘬 𝘪𝘯, 𝘩𝘪 𝘤𝘢 𝘤𝘶 𝘴𝘪𝘢𝘳 𝘵𝘵𝘩𝘦𝘩 𝘵𝘦𝘯𝘨𝘵𝘦𝘯𝘨 𝘥𝘪𝘯𝘨𝘢𝘩 𝘬𝘢 𝘭𝘰 𝘴𝘢𝘸𝘮. 𝘝𝘰𝘪𝘬𝘩𝘢𝘵 𝘴𝘪𝘢𝘳𝘪𝘩 𝘯𝘢 𝘴𝘪𝘢𝘳 𝘵𝘵𝘩𝘦𝘩 𝘱𝘢𝘪𝘩 𝘭𝘰 𝘩𝘮𝘢𝘯𝘢𝘩 𝘴𝘩𝘢𝘳𝘦 𝘢𝘸𝘭𝘢 (𝘰𝘯𝘭𝘺 𝘮𝘦 𝘪𝘯 𝘴𝘪𝘮𝘢𝘸), 𝘤𝘶𝘭𝘦 𝘯𝘢 𝘴𝘪𝘢𝘳 𝘵𝘵𝘩𝘦𝘩𝘪𝘯 𝘯𝘢 𝘥𝘶𝘩 𝘭𝘦 𝘯𝘢 𝘥𝘦𝘭𝘦𝘵𝘦 𝘴𝘢𝘭 𝘥𝘪𝘯𝘨.]\nTulai cu amah le a caante a si vekin kan kiangkap khui khalah 2020 Myanmar Rampi Hrilawknak thu le Covid-19 thu in hmun a luah khat: Social Media ah siseh, a leng tonawk caanih titi thunuam-relnak ah siseh, thudang hnakin hi thu hnih hi kan rel celcel bikmi le kan thawtbikmi a si ding a bang.\nCovid-19 cu siibawi pawl le mithiam ttuanvo neitu pawl ih thlun ding an timi daan pawl thlunin, an sim vekih ralrin le kimhim awk ding a va si mei ko ih, kannih pawl ih rak rel ve ciamco ding a um lemlo tikah 2020 Rampi Hrilawknak ding thu sawn vun rel ve kan tum ding.\nRampi Hrilawknak hi 2008 Daan Hrampi nemhnget hnu ih ttum 3-nak tla a si thlang tikah, hmaisa ttum 2 hnak cun zaran Mipi in Hrilawknak umtudan kan fiang vivo mi hi a lungawi um ngaingai. Kan rel tummi thupi lam sawnah lut cih mei sehla…\nRam Mipi zate deuhthaw in Ralkap uknak ihsin zalennak kan ngah theinak dingih kan beiseinak sangbik kan tthumnak, Daw Aung San Suh Kyi ih hohami NLD Party cun 2012 Lailak hrilawknak (By-election) ih Hmunlawng hrekkhat ah, le 2015 Rampi Hrilawknak ah “Thlengawk a Cu Zo” timi Thupi hmangin, thungai thlakih an ra zuam tikah, mah le Ramhrin Miphun Tualto Party pawl hman Vote pe nawn loin, NLD ah kan Vote zaten kan rak bur ttheh. Ram mipi zaten lungrualtei’ kan vote hmunkhat ih kan thlakkhawm zarah, NLD Party cun Pyituh Hluttaw ah Seat 255 le Amyotha Hluttaw ah Seat 135 ngahin, Assembly of the Union (Pyidaungsu Hluttaw) ih Seat 664 ummi ah Seat 390 a ngahih, Party dang sawm ttul riai loin amah te’n Central Acozahpi a dinsuak thei.\n𝗡𝗟𝗗 𝗣𝗮𝗿𝘁𝘆 𝗹𝗲 𝗥𝗮𝗺𝗵𝗿𝗶𝗻 𝗠𝗶𝗽𝗵𝘂𝗻\nNLD Party hi dinglai Acozah a si vekin Ramhrin Miphun thu vun rel ding khalah NLD telh lo a theih lo. September 10, 2020 ih Mizzima Thuthang in Central NLD Committee Vice President, Dr. Zaw Myint Maung (Mandalay CM) interview an tuahmi ah Ramhrin Miphun Party vote pek ruangah Ramhrin Miphun Covo ngah phah ding timi hi a dik lo thu, le NLD kuthnuai (let-auh-khan) ihsin Ramhrin Miphun Covo lak ngah thei timi hi an theithiam vivo tiin a rak rel. NLD Central in Ramhrin Miphun hruaitu pawl le Ramhrin Miphun pawl hi an hnuai ih an um thu le anmah dil cop a ttul thu a rel tumbikmi a si.\nMipum malte lawng a ummi Miphun hrang ahcun Democracy lawngin a ngah lo ti cu kan zate’n kan fiang cio ko ding. Curuangah anmah NLD lala khalin Democracy Federal system hmang dingin tlang an au phahphah rero. Asinan, Federal timi ih a sung-muril ngaingai cu mai’ hmakhua mahtei’ sial, mahtei’ Lairel thei ti a si tikah, Centralization (tlunlam ihsin uk) uar tuktu cun an kuthnuai ih a ummi pawl hnen hmanah thuneihnak sangtuk pek an duh lo ti cu kum 4 lenglo in uknak ihsin kan hmufiang cio ko ding. Thuneihnak an ngah hnu ih an cangvaihdan pawl tarlang sehla:\n(𝙖) 𝙈𝙮𝙖𝙣𝙢𝙖𝙧 𝘾𝙤𝙣𝙨𝙩𝙞𝙩𝙪𝙩𝙞𝙤𝙣 (2008) 𝙞𝙝 𝘼𝙧𝙩𝙞𝙘𝙡𝙚 261 𝙍𝙚𝙢 𝘼𝙣 𝘿𝙪𝙝 𝙡𝙤\nMyanmar Daan Hrampi (2008) Article 261 cu State le Region pawl ah President ih duhnak vek sawn in Chief Minister hril ding a si thu a si. Himi rem dingin USDP in Hluttaw ah thu an rak thun nan Hluttaw ih hmun tam sawn a latu NLD in an vuak thlak sak! Federal a duh ngaingai tu cun mahtei’ lairel theinak hrang a poimawh bikmi pakhat rem hi a duh tengteng ding a si. Asinan, annih cun Article 59(f) rem thei ding an ngai thupi sawn.\n(𝙗) 𝙎𝙩𝙖𝙩𝙚 𝙡𝙚 𝙍𝙚𝙜𝙞𝙤𝙣 𝘼𝙘𝙤𝙯𝙖𝙝 𝙝𝙣𝙚𝙣𝙖𝙝 𝙏𝙝𝙪𝙣𝙚𝙞𝙝𝙣𝙖𝙠 𝘼𝙣 𝙋𝙚 𝙈𝙖𝙡 𝙏𝙪𝙠\nDinglai Acozah hin Daan Hrampi ih a kham lomi pawl ah tuah theimi tampi an nei. State lole Region pakhat hnenah thu neihnak (an thilti-theinak) hlawm “power sharing” a theih tuk. Asinan, tu ahcun thuneitubik asimi CM hman duhduh in an uk, an khawng thei. Curuangah anmai’ duhmi CM retin, duhduh ih cangvaih hrih an duh ruangah a parih kan tarlangmi Article 261 an rem duh lonak khal a si ding. Daan hrampi ih a kham lomi thil tampi ah State le Region Acozah thuneihnak a ngah lomi a tam tuk. Power-sharing (Thuneihnak ttawmawk) thu ah Union Minister pawl le Union Government ih a sian lawngah hnattuan thei an si. Ramhrin Miphun pawl hrang a ttul hleice mi kan covo pawl a simi: Fimzirnak thu ah siseh, Harhdamnak thu ah siseh, Thansohnak hrang thil ttulmi ziangtinkim ah a tuah theimi a mal tuk. State lole Region Acozah in Budget management a tuah theimi zat (amount) khal a mal tuk lai.\n(𝙘) 𝙍𝙖𝙢𝙝𝙧𝙞𝙣 𝙈𝙞𝙥𝙝𝙪𝙣 𝙋𝙖𝙧𝙩𝙮 𝙖𝙣 𝙉𝙜𝙖𝙞 𝙋𝙤𝙞𝙢𝙖𝙬𝙝 𝙇𝙤\nRamhrin Miphun thu Lairelnak tumbik a simi, Union Peace Conference – 21st Century Panglong rori hmanah nehnak a co lomi Ramhrin Miphun Party pawl tel an siang lo tikah, mah Miphun hruaitu pawl an tel thei nawn lo. NLD ihsin a tlingmi Ramhrin Miphun Palai pawl asile tlunlam mithmai zoh dekdo a ttul ringring tikah ralttha takin zianghman an rel ngam lo.\nRamkulh ih Seat tam sawn a ngahtu Rakhaing (Arakan) ah Chief Minister cu Arakan National Party mi pe duh loin anmah seat mal sawn cotu NLD in an lak. Curuangah buainak a phunphun a suah phahih ANP Hotu, Dr. Aye Maung tiang thawng an thlak phah. AA pawl hi tlukih an sosang le an puakkuainak khal himi ruang deuhbik ah a si.\n𝙙) 𝙈𝙞𝙥𝙝𝙪𝙣 𝙩𝙪𝙢𝙥𝙞 𝙋𝙖𝙠𝙝𝙖𝙩 𝙨𝙞 𝙩𝙝𝙚𝙞 𝙙𝙞𝙣𝙜𝙞𝙣 𝙃𝙢𝙖 𝙖𝙣 𝙎𝙞𝙖𝙡\n1947 February ih tuahmi Panglong Conference le lungkim tlangnak ruangih ram pakhat a si fangmi Myanmar ram ah, Miphun pakhat vekih um dingin hma an la rero. Ramhrin Miphun pawl duhnak ngai poimawh loin,Mon Ramkulh Thanlwin Chaungsone Lilawn hmin cu Bogyoke hminah an thleng. Cun, Boyoke Aung San zuklem cu Ramkulh Khawpi pawl a simi: Loikaw (Kaya/Kareni), Myitkyina (Kachin), Mudone (Mon), Hakha le Thantlang (Chin) pawl ah ret an tum, le an ret ruangah buainak nasa tak a suak. Curuangah Bogyoke Aung San ih Panglong Thutiam pawl hnakin amah Bogyoke Aung San ngaina tu an si ti a fiang. Cui’ hleiah, Karen Ramkulh ah Karen Dothlenghnak rak tuahtu Sawba U Kyi ih zuklem tuah an tummi cu NLD Acozah in an siang lo, buainak nasa tak khal a suah phah. A ruhlang ih kan rel asile an hotu pawl hi Burmanization cangvaitu an si ti a theih.\n𝗥𝗮𝗺𝗵𝗿𝗶𝗻 𝗠𝗶𝗽𝗵𝘂𝗻 𝗽𝗮𝘄𝗹 𝗗𝗶𝗻𝗵𝗺𝘂𝗻 𝗭𝗶𝗮𝗻𝗴𝘃𝗲𝗸 𝗮 𝘀𝗶?\n2020 Myanmar Rampi Hrilawknak ah Ramhrin Miphun Party pawl in ziangtluk tiang dinhmun le covo an nei timi vun zohkhawm sehla…\n(𝙖) 𝙎𝙩𝙖𝙩𝙚 𝙡𝙚 𝙍𝙚𝙜𝙞𝙤𝙣 𝙃𝙡𝙪𝙩𝙩𝙖𝙬\nState Hluttaw (State Assembly) le Region Hluttaw (Region Assembly) cu rel ciamco a ttul lo ding: Ziangahtile Hluttaw ih 25% cu Ralkap in hmun an lak zo tikah hril dingmi cu 75% lawng a si. Cui’ 75% ih Percengate sungin kan zoh sal asile hrilawknak zate ih 67% tlun a ngahtu lawngin Hluttaw seat zate ih 51% a si dingih, cutin State lole Region Acozah an din thei ding. Curuangah kanmah Ramhrin miphun kan hril ahcun Ramhrin Miphun in Acozah a din thei tinak a si ko.\nCun, Rampumhuap State le Region pawl ahhin Ministers of Ethnic Affairs mi 29 an um. Umnak hmun (State/Region) Mipum zate komih 0.1% a ummi Miphun in hi Ethnic Affairs Minister hi an hril theiih, annih pawl cu State lole Region Acozah ah le Hluttaw ah an tel cih.\nChin Miphun cun Ethnic Affairs Minister 3 kan nei: Sagaing, Magway le Rakhine pawl ah Chin Affairs Minister tiin an um. Chin State ahcun Miphun dang ih Ethnic Affairs Minister an um lo.\n(𝙗) 𝙋𝙮𝙞𝙙𝙖𝙪𝙣𝙜𝙨𝙪 𝙃𝙡𝙪𝙩𝙩𝙖𝙬\nAssembly of the Union (Pyidaungsu Hluttaw) timi cu Seat 224 (Hrilmi: 168 le Ralkap: 56) a ummi, Amyotha Hluttaw (House of Nationalities/Upper House) le Seat 440 (Hrilmi: 330 le Ralkap: 110) a ummi, Pyithu Hluttaw (House of Representatives/Lower House) pahnih komkhawmmi a siih, zate komin Hluttaw Palai 664 an um.\nAmyotha Hluttaw cu State le Region bangrep ih 12 cio hril an si ruangah State pawl ihsin mi 84 a si tikah, Rampumhuap Amyotha Hluttaw hril dingmi 168 ih 50% a si.\nCun, State pawl ihsin Pyituh Hluttaw Palai hril ding zat cu Kachin – 18, Kaya (Kareni) – 7, Kayin – 7, Chin – 9, Mon – 10, Rakhine (Arakan) – 17, Shan – 55 tiin, State 7 ihsin Seat 123 a um ruangah 2020 Rampi Hrilawknak ih hril dingmi Pyituh Hluttaw 330 ih 37.3% a si.\nHimi dinhmun hi Ramhrin Miphun pawl in covo kan neih tikah, mah le State tinah Ramhrin Miphun Party pawl an tlin asile ziangvek Party pi hmanin Ramhrin Miphun Party sawm loin, State lole Region Acozah siseh, Central Acozah siseh an din thei hrimhrim lo ding.\n2015 Rampi Hrilawknak ahcun NLD Party in Pyidaungsu Hluttaw Seat 664 ih 58% a simi, Seat 390 (Amyotha Hluttaw – 135 le Pyituh Hluttaw – 255) an ngah tikah, President hrilnak hrangih a ttulmi Seat 333 hnakih tam an ngah ruangah, Central Acozah an rak din theinak a si.\n𝗥𝗮𝗺𝗵𝗿𝗶𝗻 𝗠𝗶𝗽𝗵𝘂𝗻 𝗣𝗮𝗿𝘁𝘆 𝗽𝗮𝘄𝗹 𝗭𝗶𝗮𝗻𝗴𝘁𝗹𝘂𝗸 𝗶𝗻 𝗔𝗻 𝗣𝗼𝗶𝗺𝗮𝘄𝗵?\nRamhrin Miphun Party pawl cun thuhmun pakhat nei-in, mai’ khua le ram ah mahte ih Lairel theinak (Federal) an buaipi cio tikah, Party dangdang vek va si hman sehla ttangrual le ttangtlang dingin lungkimnak tampi an nei hai. An huatbikmi tlunlam ihsi uknak a khoh tukmi (Centralization) ihsin mahtei’ awmtawk Lairel theinak (Decentralization) le Federal cangsuak thei dingah nasa takin hma an lak theinak dingah, mah le State tinah Ramhrin Miphun pawl in nehnak an co a ttul. Cumi lawngah tlunlam mithmai zoh lia-lo ttul loin, mai’ Miphun le Ramkulh (State) covo cio hrang nasa takin an au thei ding. Mai’ khua le ram laireltu ding ahcun mah miphun rori hi a fuhbik ko.\nRamhrin Miphun Party pawl in mah le Ramkulh cio ah a tlunih kan tarlangmi vekin nehnak kan co a si ahcun Ramhrin Miphun Pary pawl tel loin ziangvek Party pi (Rampumhuap Party) pawl hmanin Central Acozah an din thei lo ding. Cutikah, Ramhrin Miphun Party komkhawm in lungrual te’n awkhat suahin, “kan Ramkulh ah kanmah Chief Minister in pe uh, Union Minister hmun ziat in pek a ttul, himi pawl nan lungkim lawngah in ra kom thei ding,” tiin kan ti thei ding. Himi pawl hi kan duhmi Komkhawm Acozah ih a hrampibik a si vekin, Party kim Democracy System ih hmun co ngah lomi Ramhrin Miphun pawl an thupitnak ding lamzin umsun khal a si.\nCuruangah Ramkulh pawl ah Ramhrin Miphun Party pawl in nehnak co in, Acozah Control theitu Thazaang kan neih lawngah, kan rel rero zo vekin tlunlam mithmai zoh dekdo ttul loin, kan covo a simi: Leiram, Ramri, Khursung suak lungmankhung pawl, Sakhuanak, Nunphung le Calai thu pawl ah ralttha takin kan au ngam dingih, kan sun zomi le kan sun reromi covo pawl la salin, nekrawkmi dinhmun ihsin kan suak thei ding.\nAw… cule, Chin miphun ih kan Ramhrin Miphun Party (in huapkau tubik) cu CNLD hi a si.\nRamhrin Miphun Party pawl Dinpitu,\nPrevious Article Na Duhmi Dinpi Mai Aw – by Salai Hu Lian\nNext Article Miphun Damnak (Hnam Damnak) – by Pu Ngun Thawng


Lei - FALAM CHRISTIAN CHURCH OF INDIANAPOLIS\nLei hmandan malte zoh hnik uh; cule tlang lakah siseh mimal hnenah\nsiseh kan lei kan hmandan kan fimkhur cio thei nak ding ah.\nJames 3: 6, Cuih meici bangtuk cu lei hi a si. Lei cu a tt;ha lomi a si ih kan taksa sungah umnak hmun a rak nei ih cutawk ihsin tthat lonak cun kan ruangpum zate-ah a hrawh thluh. Kan nunnak hri le hram tiangin meisa in a ur ih cuih meisa cu hell hmun ihsin a tho mi a si.\nNa kaa sungah a tal lelhlo mi na lei kha hell ram ihsin a ra mi, mi that thei meicu kang suak ter theu tu asi ti thei aw. Na takng sungih na lei pheng derhdi te khan miphun pakhat le pakhat, kawhhran pakhat le pakhat, khua pakhat le pakhat thah awk theh nak ding tiang a suakter thei tu, meici a suah thei asi ti thei ringring aw.\nJames 3: 8, Sikhalsehla kaa sungih lei cu a hrem theitu ngaingai zohman an um lo. Lei cu a ttha lomi a si ih uk theih lomi a si; mi that thei tur a nei. Asi ih Blade namte hriam vek asi fawn. Sam.\nPacangtha/nucangtha na sinak cu midang, na huatmi, na duhdawt lomi pawl kha ziangtluk na ti mualpho ter in an riah na siat ter thei, ziangtluk nangmai thatnak na sim/porh aw thiam, timi sisawn loin na kaa sungih\nna lei sen zengzi, pheng derhdi te kha ziangtluk na kai hrem thei ih a tur thawn midang that le ti riahsia lo dingin na kaihrem thei timi tehfung thawn cuai thlai na si sawn.\nThuf. 52: 2, Nang cun midang siatsuah ding na ngaihtuah; Na lei cu\nlumehnak namte vekin a hriam. Cat loin thuphan na per ringring.\nThuf. 15: 4, Zaangfahnak ttongkam in thinlung a nungter sal; Asinain zaangfahnak um lo ttongkam cun thinlung a kuaiter\nNa lei ihsin a suak mi in na sung lamah ziang a um ti a langter; duhdawtnak, fimnak, remnak, asilole, mi huatnak, mi thangsiatnak, hrawhhrawlnak, mibumnak, tthatlonak citiantian. Cuticun na lei cun\nnan pumpuluk kha mi riahsiatter tu lole thinlung-naa damter tu, thatnak, remnak le daihnak suahter ah a lo mawng rero asi.\nThuf. 17:20 Thinlung ttha lo minung cu a lamzin a tluang lo; Mi bumhmang lei cu siatralnak sungah a tla.\nMi na bum asile na bummi na hua bet ding. Mi huat na duh lole mibum hlah aw.\nThuf. 10:31, Miding pawl in fimnak thu kha an sim, Asinain mittha lo pawl ih lei cu tan a si ding\nJer. 9:8, An lei cu thihnak thal a bang, Thuphan hlir an per. An innhnen ah ttongkam ttha an ttong nan, A ngaingai ahcun thang an kam a si.\nZumnak nung le thi, mah le mah ka bum aw maw ti “lei” hman dan in theih theinak:\nZumnak ah taima deuhdeuh, thlacam taima deuhdeuh, rawl ulh taima deuhdeuh, kawhhran upa, nubu upa, mino hruaitu, pastor, evangelist, Bible tlawng zirhtu, thusim thiam zetzet, thlacam ring thei zetzet,\nPathian thu rel paih zetzet, peknak ah taima zet, biaknak lam taima zet, khawm paih zet, cuvek pawl na hmu dah maw? A hmur ka a kai hrem thei lo ih midang thangsiatnak, mi relsiatnak tongkam lawnglawng a\nsuak zutzo ringring asile zangfakza, a mah le amah a bum aw rero tu asi ti theihsak mei aw. Nangmah tla na si pang maw? Burri dip sin in ningzak in vutcam phulh aw in tap rero ding na si.\nSam.52:2, Nang cun midang siatsuah ding na ngaihtuah; Na lei cu lumehnak namte vekin a hriam. Cat loin thuphan na per ringring. Thuphan per pawl: 120:3 3Maw thuphanper pawl, Pathian in ziangtinso\na lo ti hai ding? Ziangtin so a lo hrem daan ding cu! Thuf.. 21:6, Hrokhrawlnak in ngahmi sumsaw cu a zuangmi tikhu le thihnak thang an\nJames 3:9, Kan lei cu kan Bawipa le kan Pa Pathian thangtt;hatnak ah kan hmangih cule amah ih hmuihmel cuangih a tuahmi kan milaipi pawl camriamnak ah kan hmang lala. 10Thangtthatnak tt;ongkam le amriamnak\ntt;ongkam cu kan kaa pakhat sung ihsin a suak. Ka u le ka nau tla, hi bangtuk in si ding a si lo. 11Cerh tipuut pakhat sungin ti thlum le ti kha an suak tlang dah lo. 12Ka u le ka nau pawl, theikung ihsin olif rah a rah dah lo; Sabit hri khal in theipi a rah dah lo.\nLamzin pahnih na zohkop thei lo, zawh vekin na thei aw aw khal le na bum aw aw asi.\nA netnak ih ka lo forh duhmi cu: ruahnak khat le thinlung khati'n um uh; unau bangin pakhat le pakhat duhdaw aw uhla zaangfahnak nei in thinlung nemin um uh. tthat lonak cu tthat lonak in lehrul hlah uh,\nsiatcamnak khal siatcamnak in lehrul hlah uh; thlawsuahnak thawn lehrul sawn uh. Ziangah tile Pathian in a lo kawh tikah thlawsuahnak petu si dingin a lo ko. 10Ca Thianghlim sungah, "Nunnom a duhtu le caan tt;ha a duhtu cun tt;ongsia ih tt;ong sup sehla thuphan per nawn hlah seh. 11"A tt;ha lomi cu tlansan in tt;hatnak tuah seh. A thinlung zatein daihnak hrangah tt;uan seh. 12Ziangah tile Bawipa in miding cu a zoh ttha ih an thlacam a theihsak a si. Sikhalsehla tt;hat lonak a tuahtu\ncu a dodal a si," *3:10-12 Saam 34:12-15 tiah a ti.


Salai San Uk Hnin ih “Hrap Khat lungkuai” timi Album thar a suak cing ding | VCTH\nSalai San Uk Hnin ih “Hrap Khat lungkuai” timi Album thar a suak cing ding\nHome » Thuthang » Chin News » Salai San Uk Hnin ih “Hrap Khat lungkuai” timi Album thar a suak cing ding\nBy vcth on October 20, 2017.\nSalai San Uk Hnin ih album pahnihnak “Hrap Khat Lungkuai” hlathar cu November thla thar ah an zemdarh thok ding tiah theih a si.\nHlasaktu hi ahlan ah “Tuu le Me thennak” timi Pathian thangthatnak hla album a rak suah zo ih a hla cu mipi kaa ah tu ni tiang a cam ringring lai.\n“Duhdawtnak hlasak hi a sualnak um in ka hmu lo ih cunah si ka sak. Minung cu mah le ruahdan cio a si ko ih cun thiamzung timi cu soisel le fak ruangih danglam thei a si lo tiin ka ruat. Himi hla pawl hmangin Chin awnmawi khawvel ah mai’ tappi tong te rori ih duhdawtnak hlasak ding kan neih bet ding le kan awnmawi dinhmun khal karbak pakhat te tal thansohnak thlentu a si thei beiseinak thawn man lo cing in theitawp suah ih ka zuam venak san a si. Ka upat le ka ngai thupi bikmi cu ka hla in ngaisaktu ding mipi pawl an si” tiah Salai San Uk Hnin in a sim.\nHla phuahtu pawl ah Thawng Bik, Bawi Cung Lian, ACM, Zuunphir le Salai San Uk Hnin tla an si.\nHla phun pawl cu Modern Rock, soft Rock, Pop style pawl an si. Hla thulu ah “Hrap Khat Lungkuai” ti’n a peknak thu ah Salai San Uk Hnin in “Kan duhdawtmi nih kan duhdawt zet cing in val dang leng dang tangah in tlansan tikah a tuartu le a tong dahtu cun a natzia le a hamkhaat zia hi kan theifiang cio ko ding ka zum. Cumi caanih tuarnak kha phorhsuak ka duh ruangah himi thulu hi ka hmannak san a si” tiah a sim bet.\nAwnmawi tumtu pawl cu Guitar: Pi Pi, Bass: Ye Zaw Myo, Drums: Wai Phyo, KB, Mungpi pawl an si. A man cu pakhat ah 1,500 a si ih ramsungah Lyrics VCD(lemcan tel lo hla lawng)in an zuar pei ih ramleng hrangah audio CD lawng an zuar ding.\nSource: Chinland Today/VanKio


Best Condos in Mugla in 2020 | Expedia\nMugla Condo RentalsCurrent page Mugla Condo Rentals\nSearch Mugla Condos for Rent\nCheck prices on Condo Rentals in Mugla\nFeatured Condo Rentals in Mugla\nSave Begonville Apartment Small to your lists\nUnnamed Road, Ortaca, Mugla\nSituated in Ortaca, this condo is 1.5 mi (2.3 km) from Sarigerme Beach and within 9 miles (15 km) of Asi Koyu and Alexandria Train Station. Sulungur Lake and ...…Situated in Ortaca, this condo is 1.5 mi (2.3 km) from Sarigerme Beach and within 9 miles (15 km) of Asi Koyu and Alexandria Train Station. Sulungur Lake and ...WWW…\nSituated in Ortaca, this condo is 1.6 mi (2.6 km) from Sarigerme Beach and within 9 miles (15 km) of Asi Koyu and Alexandria Train Station. Sulungur Lake is ...…Situated in Ortaca, this condo is 1.6 mi (2.6 km) from Sarigerme Beach and within 9 miles (15 km) of Asi Koyu and Alexandria Train Station. Sulungur Lake is ...WWW…\nSave Begonville Apartment Villa 31 to your lists\nSituated in Ortaca, this condo is 1.6 mi (2.5 km) from Sarigerme Beach and within 9 miles (15 km) of Asi Koyu and Alexandria Train Station. Sulungur Lake is ...…Situated in Ortaca, this condo is 1.6 mi (2.5 km) from Sarigerme Beach and within 9 miles (15 km) of Asi Koyu and Alexandria Train Station. Sulungur Lake is ...WWW…


FALAM ah Government Technological Institute (GTI) tlawnginn an sak ding | Falam Online Media\nFALAM ah Government Technological Institute (GTI) tlawnginn an sak ding\nJuly 15, 2020 July 15, 2020 admin\t0 Comments Falam Thuthang\nFalam, Zalai veng ah Government Technological Institute (GTI) tlawng pakhat sak a si thlang dingih July 13 ni ah ṭuanvo neitu pawl in hmunhma haalnak khal an nei zo thu theih a si.\nHih phungsang tlawnginn cu 2020-2021 budget ah cazirnak innpi 162` x 38` dot hnih inn pakhat sak ding le hruang kulhnak pi 4000 sau hnaṭuan pawl thawn thok thlang dingmi a si.\nTuhlan ahcun GTH timi phun 8 ong pawl ih kaai theimi tlawng rak sak dingin tumtah a si na`n cumi tlawng cu Thantlang ah sak a si ruangah atu ahcun phun 10 ong pawl ih kaai dingmi GTI tlawng dinhmun in sak thokmi a si tiah Hakha GTI tlawng Sayakyi Dr Tluang Za Thang in a sim.\nAmah cun, “Tuhlan ih GTC tlawng pawl cu GTI tiin an ṭhawn thluh ih Falam ih sak dingmi cu Hakha ih GTI tlawng thawn a dinhmun a bangrepmi a si. Rampi ih timlamnak ah Falam ih GTI tlawng sak ding a tel lo na`n ṭuanvo neitu pawl ih zuamnak ruangah project thok cih a siih ziangtik ah phun thok thei ding ti cu a fiang hrih lo. Asinan thok zo a si tikah a um thlang ding ti cu a fiangmi a si” tiah Chin Herald Daily News hnen ah a sim.\nKhawlak ih relnak ahcun rampi VP2 Pu Henry Van Ṭhio in Zalai ih ret tummi GTH tlawng cu Thantlang ah a ṭhawn ruangah a aiawh ah atui` GTI tlawng an pak saalmi a si ti`n an rel.\nFalam vuanthok bawi AD Pu Ca Awi cun, “himi kan ngahnak hi February lam in ca a suak zo na`n tuah ṭulmi pawl a taang hrih ruangah mipi hnen kan than hrih lomi a si.Atu ahcun tlawnginn saknak hrang hmunhma zohnak khal kan nei zo ruangah kan tefa pawl umhmun ihsin GTI tlawng an kaai thei thlang ding” tiah a sim.\nGTI tlawng cu kum 3 sung kaai ding ding a siih an ṭheh tikah AGTI Diploma caken pek dingmi tlawng a si. Atufang Hakha GTI tlawng ah tlawngta 585 an um ih Falam GTI tlawng an ṭheh ahcun tlawngta pawl an ṭhen aw saal leh ding tiah ṭuanvoneitu pakhat in a sim.\nRampi cozah ih fehpimi ah Technological Vocation Education Training (TVET) timi tha a pezet laifang a si ruangah Falam ah GTI tlawng saknak dingin budget an thlaakmi a si thei tiah Dr Tluang Za Thang cun a sim.\nAmah cun,”tukum ah phun hnih hrang budget a tlaak ih hmai kum ah budget tampi a tlaak bet thei a si le 2022 kum cem ahcun ca zir thok thei a si ko ding” tiah a sim. Amah cun Engineer tlawng a kaaitu Chin miphun tlawngta pawl in tlawng ṭheh hnu ah engineer ṭuan ding lawng ruat loin GTI tlawng pawl ah zirhtu ṭuan duhmi an tam ding a thupi thu khal a sim a si.\nzuk : Pu Ca Awi\n← “Ka Tlangval hrang ah ka tuah mi si” – Kinsey Wolanski in bualrawn sungih a tlan duh san sim\nVoi 67 naam dawtnak ruangih thi, Fala Unau hnihte Thattu siding zumummi an kaai →


Chin Thuanthu Theihkaunak - Buannel News\nBritish uknak sung, Leitlun Ralpi 2 hlan, ah cun Chin Hills cu Magwe ramṭhen a rak si. Asinan lehhnuah sub-divisions pali ah an run ṭhen sal, cupawl cu; Tiddim, Falam, Haka le Kanpalet pawl an si. Haka sub-divisions ah tuih Matupi pengṭhen hi a rak tel ve. Cu laiih Chin Hills pumpi ih thuneitu bik (Chief Executive of Chin Hills district) ih head-quarters cu Falam ah a rak um.\n“Kawlpawlin tlangparmi Chinpawl an thatih an ru `heu. Kawlpawl in Chinmipawl an thah `heu thu cu Fahlam lal hnenah thuhla an than. Kawlpawlin Chinmipawl an rukmi le an thahmi a tam vivo thlang ru-angah Fahlam lal cun Kawlpawl hnenah “ru nawn hlah uh, a hlan vekih Chinmipawl nan ru le nan thatsal asiah cun a `ha lo ding” tiah thu a cah. Kawl siangpahrang cun “ka ti nawn lo ding tiih a ti hnu khalah Zanniat mi an ru sal lala. Zanniatpawl cun Falam lal Pu Kip Bik hnenah an ra sim. Cui’ an thuhla run thlenmi ruangah Pu Kip Bik cu a thinheng tuk lawmam ih Tlangparmi (a ukmi sungih ralkap-pawl) zate hnenah thu a pe ih Pu Kip Bik le Tlangpar mipipawl cu Kawlpawl an do ih an neh vivo, cule an nehmi ram cu an ram ah an lak cih vivo.\nCutin ral cu an neh vivo ih Kawlpawl siangpahrang umnak Pakan khua do dingin an feh vivo ih Sagain khawsung, lamzin tawnawknak hmunah Pu Kip Bik le Kawlram siangpahrang Bah Chi Daw cu an hmu-aw. Kawl siangpahrang cun “Ka rual Chin, i rung tlawng maw si, nang le kei cu ziangtik hmanah kan doaw lo dingih dodaltu kan nei asi hman ah khat le khat kan runaw ding. Nang khal tuih na ke palnak cin ‘Chin Dwin’ ihsi saklam hmuahhmuah cu na ram si aw sehla cule, kei khalin ‘Chin Dwin’ ihsi thlanglam hmuahhmuah cu ka ram si ve seh” tiah Kawl siangpahrang cun Pu Kip Bik hnenah a rak ti, Cule Pu Kip Bik khal cu a lungkim tawk ve. Asinan Pu Kip Bik cun himi kan thurelmi le kan tawnawknak hminsinnak ah thil pakhat khat kan tuah ding tiah thu a rawt ih, cui’ a rawtnak cu Kawl siangpah-rang khalin a lungkim.\nCutin Chinmi pawlin kan rak uar emem mi LUNGPHUN phun dingin Pu Kip Bik cun a ti. Cule Sagain khawsung, zin le zin tawnawknakbik hmun laifang ah Lung pi 16 ih sang an rak phun. Cui’ Lungphunmi cu Kawlram Independence a ngah tiangah hmuh theihin a rak um lai ti a si. Dawhlanzi acozah in cui’ Lungphun cu Chin pawlih pathian a si tiin Kawlpawl in an rak sut siat thluh ruangah tui’san ah hmuh ding a um nawn lo.\nCuti cun ‘Chin Dwin’ saklam (Upper Chin Dwin) hmuahhmuah cu Pu Kip Bik, Fahlam Tlaisun lal hin a rak uk `heh. A hnenah hnamtin, citin in Leilung man le siah pawl cu kumtin Fahlam khawpi ah an rak pe ringring. Upper Chin Dwin (Chin Dwin saklam hmuahhmuah) ram ah cun Fahlam Tlaisun hi khawpibik a rak si ih an Capital a rak si fawn.” Hminsin: Atlunlam ih nganmi hi Zoih nganmi ti theihfiang a si lo, Mizo `awngih nganmi a si. Cabu ngantu’n thuhla thei deuhpawl sutnak a neih tikah Mizo pa le Judah pa ih rak nganmi a si tiah an ti.


Somalia Ram Khawpi Buai - Chinland Today Media\nSomalia Ram Khawpi Buai\nMay 24, 2009 8:28 am·0 comments\nSomalia ram khawpi Mogadishu cu a liamcia ni 10 hrawngih sin Islam Tapung Al-Shabab leh Hisbul Islam Tapung pawlin an la ih, Himi khawpi lakir sal dingin Cozah ralkap pawlcun nasa zetin hmai an nawr rero laiih.\nMizan tiangah cun himi khawpi hmun thum then ih hmun khat cu Tapung pawlih kut sung ah a um lai. BBC in a sim nakah himi khawpi sungah hin meithal puak leh Bomb puak hi a nasa zetih tuidin hmun ah kah awknak ih thil umdan thei fiang a harsa a si a ti.\nBrazil Vanzam A Tla\nRussia Hruaitu Leh EU Hruaitu Tong Aw\nPakistan Ram Sung Ah Taliban Tlan Lut Tam\nHimi an buainak ruangah minung 100 lenglo an thi zo ih Minung 34,000 lenglo in hmunhim lam panin an umnak Inn leh lo pawl an suahsan lai rero. Ralkap thupuangtu, Farhan Mahdi Mahamed, cun an khawpi sungih do awknak cu a nasa zetih khawpi sungih si Tapung pawl an dawisuak hlanlo su an do awknak cawlhsan an tumlo thu a sim.


ONE DIRECTION IH TEL HARRY STYLE, JAMES BOND 007 AH HRIL AN TUM – Ethuthang\nONE DIRECTION IH TEL HARRY STYLE, JAMES BOND 007 AH HRIL AN TUM\nJanuary 22, 2018 Iris Hnem Celeb, Celebrities, World, World\n2017 suak “Dunkirk” ral film ih tel ve One Direction group ih hlasak thiam Harry Style cu film voikhat a cang nak ih a cangvai thiamtuk ruangah James Bond boss in James Bond 007 ih cang ding in a hahio zet thu mipi hnenah a sim.\nA netabik 077 ṭuan Daniel Craig hi “Spectre (2015)” James Bond in a cawl ding an ti nan 2019 ih an suah dingmi 007 film ah voikhat a cangsal ding ih cuhnu in mithar hril an tum. James Bond thar an hril ding ah Harry Style hi a nauhak tuklo an ti a si cun a mah an hmang ding zum a um tiah Daniel Craig le James Bond movie sungṭuan hrekkhat cun an sim.\nJames Bond boss cun “Harry a film cannak “Dunkirk” ih a cangvaidaan hi di a riam zet. A voikhat film cannak rori ah hi vek ih experience neizet vekin a cangvai thei cu porh a tlak rori. Film lampang ah talent a nei rori si ko. 2022 ih James Bond thar kan zuk dingmi ah Harry kum 28 a kim ding ih James Bond mino deuh hman poi an tilo cun hmanthei dinhmun ah aum” tin media pawl hnenah a sim.\n← CHINA IN GUINNESS WORLD RECORD THAR PAHNIH NGAH\nMIT ṬHEP KAR TE RORI IH NUNNAK LIAM THEI MINUNG KAN SI (video) →\nNgamaan khalin an Lungawinak an langter thiam (+VIDEO)\nApril 21, 2018 Iris Hnem Comments Off on Ngamaan khalin an Lungawinak an langter thiam (+VIDEO)\nSHAH RUKH KHAN, ELTON JOHN LE CATE BLANCHETT IN HUMAN RIGHT AWARD DONG\nJanuary 23, 2018 Iris Hnem Comments Off on SHAH RUKH KHAN, ELTON JOHN LE CATE BLANCHETT IN HUMAN RIGHT AWARD DONG\nRUSSIA RAM A DAI TUK IH AN MITHMUL TIANGIN A KHAL TTHEH\nJanuary 17, 2018 Author Comments Off on RUSSIA RAM A DAI TUK IH AN MITHMUL TIANGIN A KHAL TTHEH


Kawhhran sungih Thil umtu daan - Chinland Today Media\nKawhhran sungih Thil umtu daan\nNovember 2, 2012 11:47 pm·0 comments\nBible Siar Ding: 1 Korin. 12:1-11\nZiangahtile Pathian cu buainak le hnahnawhnak (disorder) Pathian a si lo; remnak le daihnak Pathian a si.\n– 1 Korin. 14:33\nDanglamnak (different) hi thil ttha deuh (better) tican a si ringring lo. Pathian in zumtupi Christian dang pawl keimah hnakin laksawng a pek cuangmi (gifted) ka hmuh tikah keimah le keimah raalrinnak ka pe aw. Kan kawhhran ih biakkhawmnak hruaitu (worship leader) cu ka uar nasa, ziangahtile tlakphar aw vek ka neihmi hin Pathian biatu zumtupi midang pawl kha ttih le lau ko a tuah ih hmun hlapi ah a tlanter ttheu. Lungawizet le aipuangzet ih um thei ringringmi tualleng tlawng phar parih zuk taarmi pawl ka uarzet, ziangahtile kei ih zuksuaimi pawl cu a san le a tican theih an theih lo. Kawhhran ih mawttaw sia rem tthatu pawl ka hmaizahzet, ziangahtile kei cu ka mawttaw ka start thei lo tikah ka ke in ka sit ngah pang ttheu.\nPathian in zumtu mi pakhat cio hi thlarau laksawng (gifts) phun dangdang ciar in pek, Khrih ruangpum a simi kawhhran tthansotternak dingah a si. Midang pawl ih thlarau laksawng le thiltitheinak pawl kan daw tikah, kanmai’ comi laksawng kha man neizet ih hmangfuh dingah kan tlolh tinak a si. Kan thlarau laksawng comi le kan thiltitheinak pawl kan hmang lo, kan thihter asile zohman in an tthathnempi thei lo ding.\nZiangkim semremtertu Pathian in zumtu mi pakhat cio kan hrangah thlarau laksawng remcaang in pek fingfing a si. Cuticun kan zate hin kanmah le kan thiltitheinak ih zirin mi tthahnem le mi santlai kan si theinak ding hmun le zawn ah in ret fingfing a si.\nKa Pa, Kawhhran sung hmun pakhatkhat hrangih mi santlai le mi tthahnem ka si thei venak dingah laksawng danglamzet in pek. Ka comi thlarau laksawng pawl a thup mentu si loin Na Hmin sunlawinak hrangih a hmangfuh theitu si dingah in bawm hram aw.\nMidang ih comi laksawng ka dawt ruangah ka thlarau laksawng comi pawl lakah ziangmibik so ka hman lomi a um? Khrih ih ruangpum a simi Kawhhran tthansonak dingah tuni ah ka laksawng comi hmangfuh dingin ziangti’n hram ka thok thei pei?